Июнь ойида Триполининг қамали тўхтатилиши Ливиядаги урушувчи томонларнинг музокаралар бошлаши ва ниҳоят фуқаролик урушига барҳам берилишига бўлган умидларни уйғотганди. Аммо ўтган ойларда икки лагер ҳомийлари БМТ эмбаргосини айланиб ўтган ҳолда мамлакатга қурол етказиб беришни фаоллаштиргани кузатилди, холос.\nБу хулоса манбайи - БМТ Хавфсизлик кенгашининг Ливия бўйича қўмитасига юборилган ёпиқ ҳисоботдир - бу ҳисобот билан New York Times ва Reuters танишишга муваффақ бўлган.\nНашр маълумотига кўра, ҳисоботда Россия ва Бирлашган Араб Амирликлари қуролли кучлари Ливиядаги «Вагнер» хусусий ҳарбий кампанияси ёлланма жангчилари ва мамлакат шарқида назорат ўрнатган Халифа Ҳафтар бошчилигидаги Ливия миллий армиясини қўллаб-қувватлаётгани кўрсатилган. Экспертларнинг ҳисоблашича, Ҳафтарга Франция, Миср ва Иордания ҳам ёрдам кўрсатади.\nРоссия президенти Владимир Путин аввалроқ Ливиядаги ёлланма жангчилар Россия манфаатларини ифода этмаслигини маълум қилганди. ОАВ хабарларида қайд этилган давлатлар вакиллари БМТ ҳисоботи юзасидан изоҳ беришмади.\nЗиддиятнинг иккинчи томони - БМТ томонидан тан олинган Триполидаги Фоиз Сарож ҳукумати эса Туркия томонидан очиқдан очиқ қўллаб-қувватланади. Ҳисоботдаги маълумотларга кўра, ҳарбий юклар баъзида йўловчи рейслар орқали етказиб берилган. Ҳисоботда АҚШнинг аввалги президенти Барак Обама маъмурияти босими остида танаффус қилган Қатар ҳам Ливиядаги можароларга қайта қўшилгани қайд этилган.\nҚатар авиацияси ҳам Ливияга кўплаб рейслар амалга оширган ва Сарож ҳукуматига ёрдам етказиб берган. Туркия ва Қатар мудофаа вазирлари август ойида биргаликда Триполига ташриф буюришган.\nЧоршанба куни Бирлашган Миллатлар Ташкилоти бош котибининг Ливиядаги вакили вазифасини бажарувчи Стефани Уильямс икки лагердагилар ҳам қурол етказиб беришга қўйилган эмбаргони бузишда фаол экани, ҳудудда коронавирус билан боғлиқ вазият ҳам назоратдан чиқиб кетаётганини айтиб ўтган.\nОАВ нималардан хабар топди?\nReuters’нинг ёзишича, БМТдагилар Суриядан Ливияга ҳарбий юклар билан 338та рейс амалга оширилганини ҳисоблашган.\n«2020 йилнинг январидан июнигача Россия Федерацияси қуролли кучлари томонидан қўллаб-қувватланадиган «Вагнер» ХҲК ва эҳтимол бошқа хусусий ҳарбий кампанияларга кўрсатилган ёрдам ҳажми сезиларли даражада ошган», - дея ёпиқ ҳисоботдан иқтибос келтиради агентлик.\nҲисоботда 2019 йил 1 ноябридан 2020 йил 31 июлига қадар 338та шубҳали рейс амалга оширилганини саналган. Май ойида БМТ экспертлари Ливиядаги россиялик ёлланма жангчилар сони 1,2 минг кишидан иборат эканини маълум қилишганди.\nИкки томон ҳам июнь ойидан буён ҳарбий ҳаракатларни тўхтатган, аммо амалда тинчлик йўқ\nNew York Times нашри рақамларга аниқлик киритган - газета маълумотларига кўра, БМТ кузатувчилари 339та рейсни санашган, бу рейслар орқали Россиянинг Суриядаги ҳарбий-космик кучлари базаси бўлмиш Хмеймимдан 17 минг тонна юк юборилган.\nШунингдек, нашр ҳисобот муаллифлари Бирлашган Араб Амирликларининг ҳаракатлари батафсил ўрганиб чиққани, унга кўра 2020 йилнинг биринчи ярмида БАА воситачилар орқали ва тўғридан тўғри 100дан ортиқ юк рейслари амалга оширгани маълум қилинган.\nNew York Times нашрининг ёзишича, Ливия учун бундай ҳолатлар янгилик эмас, ҳатто БМТ расмийси эмбарго «қуруқ гап» эканини очиқ айтади. Аммо бу йилда содир этилган қоидабузарликлар кўлами ва мамлакатда тўпланган замонавий қурол-яроғ миқдори халқаро ҳамжамиятни ташвишга солгулик даражада катта.\nИнқирознинг янги қулфи: Ливияда ким ғалаба қозонади?\nЛивияда фуқаролар уруши 2011 йилда НАТО ҳарбий амалиёти натижасида диктатор Муаммар Каззофий ағдарилганидан буён давом этмоқда.\n2014 йилдан эса қарама-қаршиликнинг икки томони шаклланди - БМТ тан олган Фоиз Сарож ҳукумати пойтахт Триполи ва унинг атрофидаги ҳудудларни, мамлакат шимоли-ғарбини назорат қилади, мамлакат шарқида эса Халифа Ҳафтар армиясига таянадиган Ливия миллий парламенти ҳукмронлик қилади.\n2019-2020 йилларда Ҳафта армияси 14 ой мобайнида пойтахтни қамал қилди, у ғолиб чиқиши муқаррар кўринганди. Аммо Туркиянинг можарога аралашиши вазиятда кескин бурилиш ясади. Триполидаги ҳукуматни қўллаш учун турк ҳарбийлари, Сурия шимолидаги жангарилар, дронлар ва бошқа ҳарбий мутахассислар Ливияга ташланди.\nТуркиянинг фаоллашувига жавобан Ҳафтарнинг асосий иттифоқчиси БАА ҳам зиддиятга янада чуқурроқ аралаша бошлади.\nЛивиядаги воқеалар ривожи: Россия ва Миср манфаатлари тўқнашувининг янги саҳнаси\n«Ливияга ушбу икки давлат томонидан қурол етказиб бериш ҳажми кенгайтирилгани санкция чоралари очиқдан очиқ инкор этилаётганини кўрсатади», - дея ҳисобот муаллифларидан иқтибос келтиради Reuters. Улар эмбарго фақат қоғозда эканини тан олишган.\nЛивия Африкадаги нефть ва газ захираларига бой давлатлардан бири ҳисобланади\nБМТнинг қайд этишича, зиддиятга алоқадор бўлган барча минтақавий державалар - Россия, Туркия, Миср, Иордания, Қатар ва БАА Ливияга жўнатилаётган шубҳали юкларни текширишни амалда тўхтатишган.\n«Хорижий ҳомийлар Ливия шарқи ва ғарбидаги муҳим авиабазалардаги позицияларини мустаҳкамламоқда. Миссияга хорижлик ёлланма аскарлар оператив ходимларнинг иштироки кенгаяётгани ҳақида хабарлар келиб тушмоқда. Бу эса минтақадаги вазиятни мураккаблаштиради ва тинчлик ўрнатилиши имкониятларини кескин камайтиради», деган Уильямс.\nЛивия уруши: томонлар сулҳ тузди. Бу кўп вақт амал қиладими?\nИюнь ойида Ҳафтар қўшинлари Триполи арофидан улоқтириб ташланди ва шаҳар қамали тўхтади. Шундан буён Ливияда қуролли ҳаракатлар тинган. 21 август куни бош вазир Сарож расман сулҳ амал қила бошлагани ҳақида эълон қилди, Ҳафтар иттифоқчилари бўлган миллий парламент спикери Агила Солиҳ эса барча гуруҳларни ўт очишни тўхтатишга чақирди. Генералнинг ўзи эса сукут сақламоқда.\nЛивияда фуқаролар уруши\nЛивия миллий армияси қўмондони Халифа Ҳафтар бошчилигидаги қўшинлар пойтахт Триполини қамал қилди\n17:35 / 23.08.2020\n07:59 / 18.08.2020\nТуркия Ливияда ҳарбий база қуради


ДУШАНБЕ – Тожикистон ички ишлар органлари пайшанба (16 август) куни Норак шаҳрида ўтган ой хорижий велосайёҳларга қарши содир этилган ҳалокатли ҳужумга алоқадорликда гумон қилинган 4 кишини ҳибсга олганини маълум қилди, деб хабар беради Озод Европа/Озодлик радиоси (RFE/RL).\n29 июль куни Душанбедан тахминан 100 км узоқликдаги Данғара туманида беш кишидан иборат гуруҳ ўз автомобилини хорижий велосипедчилар устига ҳайдаган, сўнг машинадан чиқиб, икки америкалик, Швейцария ва Голландия фуқаросини пичоқлаб ўлдирган. Икки велосипедчи жароҳатланган.\nҲужум учун жавобгарликни «Ислом давлати» (ИД) гуруҳи ўз зиммасига олди.\nУшбу қотилликлардан кейин Тожикистон ҳуқуқ-тартибот органлари ҳужумда гумон қилинганлардан 4 нафарини ўлдирган, уларнинг эҳтимолий раҳбари Ҳусайн Абдусамадов қўлга олинган.\nЎтган ҳафта Норак шаҳрида ички ишлар органларини жиноят содир этилиши мумкинлиги ҳақида огоҳлантирмагани учун 5 киши ҳибсга олинган, деди маҳаллий расмийлардан бири Абдураҳмон Гулов.\nҲужумда гумон қилинган ва ички ишлар идоралари томонидан ўлдирилган нораклик ака-ука Аслиддин ва Жафар Юсуповлар ҳибсга олинган 5 эркакни WhatsApp иловаси орқали террорчилик тармоғига қўшилишга чақирганлар.\nРасмийлар шунингдек, Россияда юрган 20 нафар тожик фуқаросини Тожикистонга қайтариш ҳақида буйруқ берганлар. Улар 5 нафар гумондор қотилга алоқадорлиги бўйича сўроқ қилинадилар.\nРоссияда меҳнат муҳожири бўлиб ишлаган Абдусамадов бундан тахминан 3 ой аввал Тожикистонга қайтган эди.


16 Январь 14:47\nJENEVA. Kazinform - Бутунжаҳон соғлиқни сақлаш ташкилоти чегараларни кесиб ўтишда COVID-19 вакцинаси билан эмланганлик гувоҳномасини талаб қилмасликни тавсия қилади, деб хабар беради Kazinform БМТнинг Янгиликлар марказига таяниб.\nХитойда COVID-19га қарши қўлланилган вакцина 900 миллион дозадан ошди Қозоғистонда 2 629 651 одам коронавирус вакцинаси билан эмланди Қозоғистон QazVac вакцинасини ислом мамлакатларига гуманитар ёрдам сифатида беришга тайёр\nБМТ Фавқулодда вазиятлар қўмитаси шунингдек, коронавируснинг янги штаммлари бўйича тавсиялар берди: мутахассислар мамлакатларнинг вирус геномларини кетма-кетлиги соҳасидаги имкониятларини кенгайтиришга чақиришади - бу мутацияларни аниқлашга имкон берадиган процедура, шунингдек, турли мамлакатлар олимлари ўртасида фаол ахборот алмашинувини йўлга қўйиш лозимлиги айтилмоқда.\nБундан ташқари, географик ҳавола қилинадиган номлардан қочиш учун штаммларга стандартлаштирилган номлаш тизимини ишлаб чиқиш таклиф этилади. ЖССТ, таъкидланганидек, аллақачон бу йўналишда иш бошлади.\nЖаҳон соғлиқни сақлаш ташкилоти қўмитаси аъзолари бутун дунёда ишлаб чиқаришни кўпайтириш учун вактсиналар, шунингдек, вакциналар ишлаб чиқариш технологияларидан универсал фойдаланишни талаб қилмоқдалар.\nЖССТ вакциналарини ишлаб чиқарувчилардан зудлик билан маълумотларни тақдим этишни сўрашмоқда, шунда мавжуд бўлган барча дорилар шошилинч фойдаланиш учун сертификатланиши мумкин. Вакцинани тақсимлашни чеклайдиган ушбу маълумотни ҳали ҳам барча компаниялар ЖССТга юборишмаган.\nЖаҳон соғлиқни сақлаш ташкилоти илгари хабар берганидек, вакциналар COVID-19нинг оғир йўлларидан ҳимоя қилади, аммо эмланган одам умуман юқтирмаслиги ва касалликни бошқаларга юқтирмаслиги ҳали ҳам исботланмаган - олимлар қўлида бўлган маълумотлар жуда чекланган. Шунинг учун қўмита аъзолари чегараларни кесиб ўтишда «эмлаш паспорти» ни талаб қилишни тавсия этмайди.\nЖССТ Бош директорининг ўринбосари Сумия Сваминатаннинг айтишича, ҳозирда 170 та экспериментал вакциналар клиникадан олдинги синовларда, 65 таси клиник синовлардан ўтказилмоқда, улардан 15 таси учинчи ва охирги босқичда синалмоқда.\n4 Алматидаги қурилиш майдонида ўзбекистонлик 30 нафар меҳнат мигранти ҳибсга олинди\n5 Қозоғистонда Исроил тиббий лабораторияси ишга туширилади


Нафс жилови – тинчлик омили - Баҳоуддин Нақшбанд ёдгорлик мажмуаси маркази\nНафс жилови – тинчлик омили\n1881 марта ўқилди.\nУ Зотни эслашлик билан қалбларимизни ором оладиган қилиб қўйган, ҳамда, қалбларимизга сокинлик, хотиржамликни солиб қўйган Раҳмон сифатли Зотга ҳамдлар айтамиз. Гўзал хулқларни мукаммаллаштириш учун юборилган Ҳабибимизга саловот ва саломлар бўлсин.\nЗаиф қилиб яратилган инсон зоти ҳамиша муҳтожлик сезади. Инсонни бенуқсон яратган, мукаммал сифатлар билан сифатлаган, ягона илоҳ унга сон саноқсиз қимматли неъматларни бериб қўйган. Бу неъматларнинг барчаси бандалар учун Аллоҳ таолонинг раҳмати. Шундай неъматлар борки, инсон улар ортидан юрмаса ҳам, яратган инсонни улар билан таъминлаб туради. Мисол учун ҳаво, сув, қуёш ва бошқалар. Лекин, инсон ҳаёт экан доимо уч хил нарсанинг ортидан чопишга мажбурлик сезади. Бу неъматларни ҳам Аллоҳ таолонинг Ўзи банданинг нияти, ҳаракатига қараб беради. Биринчиси – куч-қувватга тўлиши ва тирикликни давом эттириши учун еб-ичиш. Иккинчиси – уятли жойларини ёпиб юриш учун кийим кечак. Учинчиси – ўзи ва аҳлини иссиқдан ва совуқдан ҳимоя этиш учун уй-жой.\n“Кимки шошган дунёни истаса, унга бу дунёда ирода қилган кишимизга нимани хоҳласак, шошилинч берурмиз. Унга хор ва қувғинга учраган ҳолда кирур. Ким охиратни истаса ва унга эришиш учун ва мўминлик ҳолида (ўз) саъйи билан ҳаракат қилса бас, ундай зотларнинг саъйи ҳаракатлари (Аллоҳ наздида) мақбулдир.(19).\nБу икки оят ҳақида бир оз тафаккур қилайлик. Яратган зот бу оят карималарда “юрийду” яъни,“истаса” деган калимани зикр этмоқда. Инсоннинг хоҳиш истакларига эътиборни тортмоқда. Аввалги оят, ким бу дунёни истаса унга бериладиган жазо ҳақида бўлса. Кейингиси охират ҳаётни истаганларга берилажак мукофотлар эслатилмоқда. Демак бизнинг охирги бекатимиз нимани исташимиз билан ҳал қилинар экан. Бизнинг барча ҳолатларимиз, келажагимиз, бахтли ёки бахтсизлигимиз, розилигимиз, ғазабимиз, нажот топишимиз ёки ҳалокатга учрашимиз буларнинг барчаси биз танлаган йўлимизнинг тўри ё нотўғрилига боғликдир. Бу Аллоҳ таолонинг саодат билан шақоват , жаннат билан дўзах ва Ўзининг розилиги ва ғазаби орасидаги адолатли тақсимотидир. Буларнинг барчаси бизнинг дунёда хоҳлаган ва танлаган нарсамизга бориб тақалади.\nБаъзи-баъзида қулоғимизга “дунё матоҳи”, “дунё аҳли”, “дунёга эргашганлар” каби сўзлар чалиниб туради. Бу сўзлар нима мақсадда айтилади? Дунёнинг нарсалари нималар? Еб- ичадиган нарсаларми, кийим кечакми, машина ёки самолётми, уй-жой ёки қиммат баҳо жиҳозларми ёки беҳисоб пул маблағларими, дунёнинг бу нарсаларини қўлга киритган киши дунё аҳлидан ҳисобланиб, оятдаги каби дунёни истаганлардан бўлиши мумкинми? Бу нарсаларни истаган киши Аллоҳнинг ғазабини келтирадиган иш қилган ҳисобланадими? Охиратнинг абадий ҳаётини исташдан асосий мақсад нима? Охират ҳаётини исташ инсондан дунё нарсалари билан ўзининг орасида катта бир тўсиқ бўлишини талаб қиладими? Ёки дунё ҳаёти билан ҳар қандай боғлиқликни ман этадими?\nҲар бир инсон ҳаётини икки нарсанинг бирига, дунёга ёки охират ишларига боғлайди. Кимдир фақат дунёси ободлиги учун интилса, яна кимдир эса Аллоҳнинг розилигини топишни ва икки дунё саодатига эришишни истагида бўлади. Дунё ҳаётини исташликни, Яратган бизга ман этган томонларинигина биз тушунишимиз керак. Аллоҳ таоло ман этган ва бизга тийилишни буюрган, оқибати У зотнинг ғазаби ва азоби бўлган дунё ҳаётидан кўзланган мақсад нима? Дунёнинг нарсалари деб нималарга айтилади? Уламолар: “Ер юзида бўлган инсон то тирик экан фойдаланадиган барча нарсаларга дунё матоҳлари”, дейдилар. Яна савол туғилади. Бу нарсалардан фойдаланишнинг нима гуноҳи бор? Демак озиқ-овқат дунёнинг матоҳларидан экан, емоқлик гуноҳми? Инсон кийиниши керак, улов минишга эҳтиёжи бўлса, шу каби дунёнинг нарсаларидан фойдаланиш ман этилганми? Йўқ.\nХудди шу нарсалардан Аллоҳнинг элчиси Муҳаммад солаллоҳу алайҳи васаллам ҳам, у кишининг саҳобалари, тобеинлар ва кейинги илм аҳлидан бўлган солиҳ кишилар ҳам фойдаланишган. Улар ҳам ўз замонларининг шароитига мувофиқ уловларга минганлар. Еб ичганлар, иссиқ ва совуқдан ҳимоя этувчи уйларда яшаганлар. Яъни, дунё матоҳларидан бемалол фойдаланганлар. Дунё ҳаётида умргузаронлик қилиш учун албатта бу нарсаларга инсоннинг доимо эҳтиёжи тушиб туради. Бу ерда дунёни исташликнинг мазмуни икки жиҳатга бўлинади: Қалбнинг дунёга боғлиқлиги ва жасаднинг қалб боғланган нарсага доимийлигига. Бундай инсон бу дунёда яшар экан, қалбида дунё нарсаларидан лаззатланишдан ўзга мақсад бўлмайди. Асосий мақсади шу нарсалардан ҳузурланиш бўлиб қолади. Мисол ейиш, кийиниш яшашининг олий нуқтасига айланиб қолади. Натижада вақтини, молини, умрини, ҳатти-ҳаракати ва ақлини уларга бағишлайди. Бунга эришиш учун эса барча нарсага тайёр бўлади. Бу ҳолда бир неча муаммоларга йўлиқади.\nИнсон бу дунёда нималарга муҳтож бўлиб яшайди? Инсон вақти ва ақлини, кўпинча нималарга сарфлашга мажбур бўлади? Батаҳқиқ, инсон яшашининг давомийлиги ва куч қувватга тўлиши учун озиқ овқатга муҳтожлик сезади. Инсон аврот (жасадининг уятли жойлари)ни ёпиб юриши учун кийим кечакка эҳтиёж сезади. Ўзи ва ўзи билан бирга бўлган кишиларни совуқ ёки иссиқдан ҳимоя қилиб яшаши учун уй жойга муҳтождир. Ҳақиқатдан ҳам инсон эркак ё аёлми, ёшми, қарими, соғломи, касалми кимлигидан қатъий назар шу нарсаларга доимий талаб сезади. Башар бу талабларини қондирар экан, у ақлини, умри, кучи, салоҳиятини шу уч нарсалар орқали орттирган нарсаларига сарфлай бошлади. Бу орттирилган нарсаларнинг баъзиси ўзига ва жамиятига манфаат бўлса, баъзиси эса ўзи ва ўзгалар учун зарар ва жиноят бўлиши мумкин.\nЕйишга бўлган эҳтиёж инсонни ерни обод қилиш, турли экинлар экишга, турли ҳайвонларни ов қилиш, хонаки ҳайвонларни сақлаш ва уларни парвариш қилишга мажбур қилди.\nКийинишга бўлган эҳтиёж инсондан тикиш бичиш, матолар ишлаб чиқаришни талаб қилди. Аста секинлик билан шу нарсалардан келиб чиқиб, тикув фабрикалари, катта-катта компанияларини очишга йўл очди. Кийим-кечак сотадиган дўконларга эҳтиёж пайдо бўлди.\nУй жойга бўлган талаб эса инсондан янада махсус фанларни ривожлантиришни, муҳандислик, қурувчиликга ўхшаш ҳунарларга эга бўлишни талаб қилди. Инсоннинг муҳтожлиги шу йўллар билан аста секин кенгая бораверди.\nБу талаблар кенгайган сари онги ва жисмининг бандлиги ҳам ошаверди. Бу нарсаларга муҳтожлик инсонларни бир-бирлари билан ҳамкорлик қилишни талаб қилиб, улар бир-бирлари билан олди берди қилиш йўлига тушдилар. Инсон эҳтиёжлари уни тафаккур қилишга чақириб, “мен агар тикувчи ёки ошпаз бўлмасам бу касб эгаларига муҳтожлигим бор”, деган нарсаларни ўйлашга мажбур қилди. Инсон дунё нарсаларига эҳтиёж сезганлигидан ҳамкорликка киришиб кетади. Аста секинлик билан бу муомаларда бази базида тушунмовчиликлар, тортишувлар пайдо бўлиб, бу баҳс мунозаралар жанжаллар ва душманчиликка замин ярата бошлайди. “Бу ер менинг чорваларим учун эди” ёки “бу ерлар мен экин экишим учун”, деган сўзларга ўхшаш даъволар билан инсонлар бир парча ер устида уришиб бир бирини камситиш, ҳақорат қилишгача боришди. Бу ҳолатлар секинлик билан катта катта урушларни юзага чиқариб, инсониятнинг қони тўкилишига сабаб бўлди. Бу ҳолат бизнинг давримизга қадар давом этиб келмоқда. Ерлари ёки чорваларини суғориш учун инсонлар сув танқислигига йўлиқадилар. Бу ҳам баъзан бир-бирларининг ораларидаги низоларни, келишмовчиликларни келтириб чиқаверди. Бу ҳолатларнинг барчаси инсоннинг шахсиятига, унинг онгига таъсир этмай қўймайди. Инсоннинг ақли “мен уни ёки буни қандай қўлга киритай”, деган фикрлар билан банд бўла бошлади. “Балки сотувчи мендан кўп пул талаб қилаётгандир” ёки “арзимаган молини бу аслий деб сотиб, мени алдаётгандир”, деган шубҳаларга бора бошлайди. Унинг қалбини аксарият вақтда шунга ўхшаш нарсалар банд қила бошлади. Бундан турли хил жанжаллар, қарама-қаршиликлар, душманчиликлар пайдо бўлаверди. Буларнинг барчаси “дунё матоҳлари” устида содир бўлаверди. Қалбларда “ҳасад” , ундан эса “нафрат” уйғона бошлади. Бир киши иккинчи биродарига берилган неъматни кўриб ҳасаддан ёниб, “нима учун у мени бу нарсадан маҳрум қилар экан, уни нима ҳаққи бор?”, деган фикрларга боради. Бу қалб хасталигидан яна бир “кибр” деган унданда оғирроқ дард пайдо бўлади. Бу касалликка чалинган инсон агар бир ишнинг устаси бўлса, ўзи билан фахрланишга ўтиб, у қиладиган ишни қилиб билмаган кишидан ўзини афзал санашга боради. У бажариб биладиган ишни бажариб билмайдиган кишиларнинг даврасида тушиб қолса, ҳаммадан ўзини устун деб билишга ўтади. У ўзини энг кучли, энг ҳурматли, энг ақлли деб ўйлай бошлайди. Сал бойроқ бўлиб пули кўпайиб, қолса ундай одам, аста секинлик билан фақирроқ дўстларини ўзидан пастроқ санагани учун улар билан ўтириб туришни ҳам тарк этиш ҳаракатига киради. Унинг атрофида фақат унга мақтовлар айтиб, уни мадҳ этадиганлар жам бўлиб қолади. Қалбида ўзи ўзидан розилик ҳисси ошади. Натижада ҳаёти дунё билан бўлган боғланиш инсонни катта ҳалокатларга олиб боради. Яшашнинг ҳақиқий моҳияти издан чиқади. Инсоннинг ташвишлари ортиб бораверади.\nОчлик ва чанқоқлигинигина қондириш учунгина таомга эҳтиёж сезадиган инсон , секин аста таомларнинг турларига ва уларнинг лаззатлилигига қизиқиб, уларни фарқлашга ўтади. Инсон нафснинг хоҳишу истакларига бўйсунадиган бўлиб қолади. Унинг нафси махсус таомни талаб қилади. Бир жойда зўр таом пиширилишини эшитса, ўша томонга қараб боришга интилади. Таомнинг нархи уни қизиқтирмай қолади. Нафс эса ўзининг насибасини олиб ҳузурлана бошлайди.\nФакат аврот жойларини ёпиш ва совуқдан сақланиш учун керак бўлган кийимга бўлган талаб, инсон жуда ҳам кўп эътибор берадиган нарсага айланиб қоладиган бўлди. Фабрикалар биз учун махсус кийимлар тайёрлай бошлади. Махсус номлар ва брендлар остида чиқариладиган кўйлак ва шимларни кийинишга қараб инсон ўзини бошқадан баланд ёки паст санашга ўтди. Бир киши мажлис ёки маросимда зўр кийинса, кейингисидан унданда зўрроқ кийинса, у инсонларни дидлиси, ақллисига айлана бошлади. Шунга қараб инсонлар бир бирлари билан муомала қилишадиган бўлишади. Маросимларда баъзан оддийроқ кийимда келганлар пастроқ ёки четроқда ўтиришса, қиммат баҳо кийимлар кийганлар давра тўридан жой олишадиган бўлиб қолишди. Қалблар кийиниш билан банд бўла, бошлади. Нафс ҳам ўзининг насибасини олаверди.\nИнсон иссиқ ва совуқдан сақланиш учун уйга муҳтожлик сезади. У уйга эга бўлди. Кейин уй хоналарини кўпайтириш хаёлига келди. Ўғлимга, қизимга, меҳмонларга алоҳида хона қуришим керак деган ўй билан ақли банд бўла бошлади. Уни ҳам қилди. Энди “ҳар кун кўзим тушиб туриши учун уйимнинг мана шу жойини катта боғ қиламан”, дейди. Уйининг девор ранглари ҳам уни қониқтирмади. Уни нақшинкор, ҳар бир кўзни қувонтирадиган кўринишга келтиришга уринишга ўтади. Яна ҳовлисида алоҳида болалари учун сув ҳавзалари қуришни ҳавас қилиб, уни ҳам қилади. Бу ҳавойи ҳаваслар бир бирига уланиб кўпайиб кетаверди, инсоннинг яшашдан бўлган асосий мақсади унутила бошланиб, у руҳият дунёсидан узила бошлайди.\nМуаммо уйнинг кўринишининг гўзаллиги ёки хунуклигига, пахса, тош ёки ғиштдан, лой ёки цементдан қурилганига эмас. Муаммо кийимнинг қизил ёки яшил рангда, қиммат ёки арзонлигида ҳамда пахта, жун, ипакдан эканлигига ҳам эмас. Муаммо овқаттнинг лаззатли ёки бемаза эканлигига эмас. Асосий муаммомиз нимани ташкил этишига эътибор қаратайлик. Катта урушлар натижасида ер юзида тўкилган инсон қонининг асосий сабаблари нима? Инсонлар орасида жиддий муаммолар нимадан юзага келяпти? Давлатлар орасида баҳс, тортишувлар қаердан пайдо бўлмоқди? Ота ўғил орасида, опа-сингил, қариндош-уруғлар орасидаги пайдо бўлаётган келишмовчиликлар, адоват ва жанжаллар қандай пайдо бўлмоқда? Эр-хотинлар орасидаги муаммолар, ажралишларнинг кўплиги, фарзандлардан воз кечиш, фарзанд ота-онадан безиб қариялар уйига этиб қўйиши қаердан пайдо бўлди? Булар жамиятнинг оғир муаммолари ва бундай муаммолар жуда кўп. Бу ҳолатлар барчаларимизнинг муаммоларимиз ва кундалик ҳаётимизда доим учраб турадиган ҳолатлардир. Бу хатарли муаммолар жамиятга катта зарар. Шу сабабдан ҳар бир инсон бундай муаммоларни эшитса, дарров унинг ечимини ўйлашга ўтади. Чунки келажакда ўзи шу муаммоларнинг бирига йўлиқиши мумкинлигидан хавфсирайди. Соғлом ақлли инсон ҳамиша бахтли ҳаёт сари интилиб яшайди. Бу муаммоларни эса бахтсизлик деб билади.\nАллоҳ таола Қуръони каримнинг Шамс сурасининг аввалги бир неча оятларини яратган нарсаларининг улуғлари билан қасам бошлайди: “Қуёш билан ва унинг зиёси билан қасам(1). Унинг ортидан келадиган ой билан қасам(2). Ва у(қуёш)ни равшан кўрсатадиган наҳор билан қасам(3). Ва у (қуёш)ни қоплаган тун билан қасам(4). Ва осмон билан ва унинг бино қилиниши билан қасам(5).Ва ер билан ва унинг тўшалиши билан қасам(6). Ва нафс билан унинг бе каму кўст қилиб яратилганлиги билан қасам(7).” У зот субҳанаҳу ва таоло нима учун бу қасамлар билан бошлади ва у қасамларнинг жавоби нима? Уларга жавоб сурада келадиган келгуси оятларда бўлиб, бу билан Аллоҳ таоло нафсини поклаган нажот топиши, уни кир қилган ҳалокатга учрашини билдиради. Яъни суранинг давомида келадиган оятларда: “Батаҳқиқ ким у (нафс)ни покласа нажотга эришади(9). Ва батаҳқиқ ким у (нафс)ни кирласа, ноумид бўлади(10)”, деди. Инсонлар бахтлилик ва бахтсизлик, яхшилик ва ёмонлик, хафа ва хурсандчилик ҳақида сўзлаб уни ечимига жуда қийналадилар. Лекин муаммо уларнинг ўзларида. Аллоҳ таоло эса айтганни айтди. Унинг ечимини нозил қилди. Шунинг учун биз Аллоҳ йўлида юрар эканмиз бу оятларнинг маъно ва моҳиятини кенгроқ тушунишга муҳтож бўлиб турамиз. Оғзига олган бир луқмасини еганда, у Аллоҳнинг менга раво кўргани, У зотнинг неъмати, Узотга ҳамду санолар бўлсин деган кишининг фарқи баъзан ношукрлик қилиб, танқис ва лаззатли таомларни истеъмол қилиб бўлса ҳам доим нолийдиган, исрофга йўл қўядиганлар орасида катта фарқ бор. Аввалгиси Яратганга берган неъмати озми кўпми Унга шукр қилишдан тўхтамайди. Унинг даражаси У зотнинг ҳузурида баланд. Банда барча ҳолатда, еб ичса ҳам, кийинса ҳам Аллоҳга холис юзланиб, унинг неъматларига шукр қилиши унинг яшашдан асосий мақсадларидан бири. Унга бўлган ишончини сақлаб қолиши зарур. Аллоҳ таолога қайтишликдан умиди бор ва доимо У зотнинг розилигини топиш ниятида ҳаракат қилишни ирода қилган кишининг танлаган йўли шундан иборат. Мўъмин киши неъматлар ичида бўлганда унга ҳамдларини янада кўпайтиради. Чунки у дунё матоҳлари ўткинчи эканини ҳис этади. Бу дунёни фақат маишатдан иборат деб билганлар эса дунё матоҳларига эришса, лаззатдан бошқа нарсага ўтмайди. Мақсадсиз қадам ташлайди. Аллоҳни жуда кам эслайди. Инсон бу дунёда лаззатланиб, яшаши унга нима зарар келтиради? Билайликки дунёнинг барча неъматлари инсон учун яратилган. Муаммо унинг лаззатланишида эмас. Муаммо Яратганнинг бизга инъом этган жисмимизга нисбатан бепарволигимиздадир. Жисмимизни нимага ишлатишимиз кераклигини унутишимизда. Натижада инсонни фақат нафсини қондиришдан бошқа ғами бўлмай қолади. Кўпроқ ерларга эгалик қилишни хоҳлайди. Бу учун бирор бир пасткашликлардан қайтмайди. Жанжаллашади, урушади, қон тўкади. Муаммо нафсда бўлиб, у ислоҳ қилинмаса жиддий камчиликка йўлиқади. Қачон инсон нафси буюрганига чопиб, унга сўзсиз итоат этар экан у икки жиддий дардга йўлиқади. Биринчиси - нафснинг туганмас орзуларига дуч келади. Қачонки у сўраса, сен берасан. Чунки у сендан талаб қилади. Сен эса унга итоат этасан. Сўраганини берар экансан, у сенинг бераётганларингга қониқмасликка ўтади. Сен унинг айтганларини бир марта, иккинчи, учунчи, тўртинчи марта берасан. Бешинчисида у берганингга қониқмай, ундан кўра жозибалироғини, ғайри оддийроқ нарсани талаб қилади. Чунки бешинчи бор аввал лаззатланиб юрган нарсасидан лаззат ололмайди. Инсонлар кейин нима қилишади? Ёлғон ишлатишга, фоиз қўйишга, судхўрлик қилиш, каби зулмларга қўл уради. Бундан мақсади кўпроқ мулкка эгаллик қилиш. Буларнинг барчасига нафснинг ортидан юриш мажбур қилади. Нафс эгасидан лаззатларни кўпайтиришни талаб қилади. Эгаси эса қулларча унга итоат этади. Биз билайликки нафсни қанча қондиришга уринмайлик у қониқмайди. Иккинчи муаммо нафснинг ўзида. Ҳар вақт сен уни қониқишга уринганингда у қониқадию, лекин бу қониқиш вақтинча давом этади. Маълум вақт лаззатланади. Кейин эса бу қониқиш кичрайиб бориб оқибатда йўқолади. Бу ҳолат қабрига киргунича давом этади. Унинг истакларининг охири йўқ.\nҚачон инсон Аллоҳ азза ва жаллани таниш бахтига йўлиқса, у кейин ҳақиқий лаззатга эришади. У инсон энг зўр таомни ейди, ҳамма киядаган кийимни кияда имкони бўлса янада гўзалроқ кийиниши мумкин, баланд уйлар қуради, энг зўр уловга керак бўлса миниши мумкин. Ундай бўлса, унинг улардан фарқи нимада? Фарқ катта. Чунки у еган таомининг ҳар бир луқмасига Аллоҳни “Менга таомни етказган, сув бериб чанқоғимни қондирган Аллоҳга ҳамдлар бўлсин!”, деб эслайди. Бундан ўзи ҳам хурсанд бўлиб, қалби сурурга тўлади. Аллоҳни доимо ихлос ва самимийлик билан эслашнинг лаззати инсонга абадий роҳат бахш этади. Яъни бу инсон дунёдан ўтиб кетса ҳам роҳатланади. Яна бир фойдаси у ўз нафсига ўзи хўжайинлик қилади. Нафси унга эмас. Шунда инсон Аллоҳнинг розилигини топиш йўлида бўлади. У доимо Аллоҳнинг ёрдамида ва мададидан баҳра олиб яшайди. Нафс унга “алда”, “ўғирла” каби сўзлар билан йўлиқса, у “Йўқ. Аллоҳдан қўрқаман ва унга интиламан, Унинг бергани менга кифоя қилади бу ишлар билан У мендан ғазабланади”, дейди. Нафс бошида анча тортишади. Сўнг эса бош эгишга мажбур бўлади. Аста секин Роббисини ибодатига бош эгади. Эртами кечми келадиган ажал шаробини ичиш соати келганда, нафс Аллоҳнинг ҳузурига боришга тайёр бўлиб, шайланиб туради.\nБиз инсонларнинг ҳаётдан кўзлаган асосий мақсадимиз Аллоҳ таолонинг розилигини топиш ва Расулининг гўзал суннатига эргашиб, инсонларга манфати етадиган амалларда бардавом бўлишимиз керак. Қалбларимизни қалб хасталикларидан поклашлик, бошқалар билан ҳақиқий инсоний муносабатларни маҳкам боғлашлик билан У зотга яқинлашамиз. Биз ўрганган оятларда дунё неъматларидан баҳра олган кишилар эмас, балки дунё ортираман деб гуноҳ орттирадиганлар огоҳлантирилмоқда. Чунки дунё ва ундаги барча неъматлар инсоният учун яратилган. Инсон хоҳлаганича фойдаланиши мумкин. Фақат уни тўғри йўл билан топиши динимизда алоҳида таъкидланади. Шу билан бирга унинг ортидан туғиладиган манманлик, риёкорлик, бировни паст санашлик, ғурур каби қалбни зулуматга айлантирадиган хасталикларидан эҳтиёт бўлиши керак.\n“Абу Бакр ас-Сиддик” жомеъ


“Ваҳиманинг ўзи ярим касаллик, хотиржамлик ярим соғлик, сабр эса шифонинг бошланишидир” - hudud24.uz\n2021, 19-Aprel | 10:28\nБош саҳифа Таҳлил “Ваҳиманинг ўзи ярим касаллик, хотиржамлик ярим соғлик, сабр эса шифонинг бошланишидир”\n“Ваҳиманинг ўзи ярим касаллик, хотиржамлик ярим соғлик, сабр эса шифонинг бошланишидир”\n22:12 / 01-04-2020\nБугунги кунда коронавирус инфекцияси глобал хавф сифатида бутун дунё мамлакатларининг асосий муаммосига айланди. Дунёнинг 190 дан ортиқ мамлакатига кириб борган бу офатдан 750 мингга яқин аҳоли зарарланди ва афсуски, 34 мингдан зиёд шахс инфекция оқибатида ҳаётдан кўз юмди.\nШарқда, хусусан Хитойнинг Ухань шаҳрида аланга олган ушбу инфекция қисқа муддатда Ғарб давлатларини ҳам ларзага солди. Италия мисолида олганда, жорий йилнинг 15 февралида 3 нафар шахсда вирус аниқланган бўлса, орадан бир ой ўтиб, яъни 15 мартда 24 минг бемор қайд этилди, ҳозирда эса уларнинг сони 80 мингдан ошиб кетди.\nБутунжаҳон соғлиқни сақлаш ташкилоти тавсифига кўра, бир минтақада кутилмаганда касаллик тарқалиши эпидемия аталиб, янги касалликни бутун дунё бўйлаб тарқалиши пандемия ҳисобланади. Соғлиқни сақлаш соҳаси мутахассислари ва тегишли экспертларнинг фикрига кўра, ҳозир дунё бўйлаб авж олган короновирус касаллиги инсоният тарихидаги сўнгги юз йилликда учраган энг жиддий муаммолардан биридир.\nРивожланган давлатлар ҳам бу офат олдида ожиз эканлиги намоён бўлмоқда. Кўпгина сиёсатчилар инсоният ўз саломатлиги йўлида “кўринмас душман” билан уруш ҳолатида эканлигини таъкидламоқда. Шу сабабли, жаҳон миқёсида инфекция тарқалишига қарши курашишда мисли кўрилмаган кескин чоралар кўрилмоқда.\nШунга қарамасдан, кўп давлатларда COVID-19 инфекцияси тарқалиши яшин тезлигида геометрик прогрессия билан рўй берди.\nХўш, бунга сабаб нима?\nХалқаро экспертларнинг фикрича, айрим мамлакатлар аҳолисининг ушбу касалликка ва ўрнатилган фавқулодда чораларга етарли эътибор қаратмасдан, оммавий тадбирлар ва жамоат жойларида тўпланишларни давом эттирганликлари бунга асосий сабаб бўлди.\nЮзага келган вазиятда вирус тарқалишини камайтириш ва унинг олдини олиш учун барча давлатлар томонидан қатъий карантин чора-тадбирлари кўрилиши талаб этилади. Бу хавфли касалликни енгиш йўлида давлат органлари ва соғлиқни сақлаш тизимлари томонидан кўрилаётган тадбирларда аҳолининг барча қатламлари ва кенг жамоатчиликнинг фаол иштирок этиши ҳамда мамлакатда ўрнатилган карантин талабларига қатъий амал қилиши жуда муҳимдир. “Бу масалани менга алоқаси йўқ”, деб ўйлаш мутлақо хатодир.\nАксарият давлатларда пандемия шароитида энг оғир карантин чоралари белгиланган. Ушбу тадбирларга барча куч-воситалар, хусусан, армия назорати ҳам сафарбар этилган.\nХусусан, Европанинг инфекция ўчоғига айланган Италия ҳукумати қатъий чораларни жорий қилишга мажбур бўлди. Фуқаролар энг зарур ҳоллардан ташқари, барча ҳолатларда мамлакат бўйлаб ҳаракатлана олмайдилар, ҳар қандай кўринишдаги жамоавий тадбирлар бекор қилинган, карантин чораларини бузган фуқаролар жарима ёки қамоқ жазосига тортилади.\nКарантин қоидаларига амал қилмаганлик учун Буюк Британияда 1 100, Руминияда 4 500, Жанубий Кореяда 8 200, Сингапурда 10 000 ва Чехияда 130 000 АҚШ доллари миқдоригача жарима солиш белгиланган бўлса, Хитойда уч йилгача, Россияда 5 йилгача қамоқ жазоси, Францияда эса тегишли ваколатли идораларнинг буйруғига кўра “мавжуд хавфларга мос келадиган ҳар қандай чораларни” қўллаш жорий этилган.\nКарантин қоидаларига амал қилмаган шахснинг ҳаракатлари юқумли касаллик тарқалишига сабаб бўлса, Украинада 5 йилдан 8 йилгача, Италия, Испания, Франция, Руминия ва Аргентинада 15 йилгача озодликдан маҳрум қилиш жазоси тайинланиши мумкин.\nЖавобгарлик кескин кучайтирилди\nКарантин шароитида касаллик тарқалиши олдини олишнинг энг муҳим шарти – тегишли қоида ва талабларга сўзсиз риоя этишдир. Ушбу тартиб ва қоидаларга амал қилмаслик, ўз навбатида, тегишли жавобгарлик ва жазо чораларининг қўлланишига олиб келади.\nСанитарияга оид қонун ҳужжатларини ёки эпидемияга қарши кураш қоидаларини бузганлик учун қонунчилигимизда жавобгарликлар мавжуд ва улар янада кучайтирилди.\n2020 йил 26 мартда Президент томонидан имзоланиб, эълон қилинган “Ўзбекистон Республикасининг Жиноят, Жиноят-процессуал кодексларига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида”ги Қонун билан эндиликда карантин шароитида давлат санитария назорати органларининг қонуний талабларини, масалан, тиббий текширувдан ўтиш ва даволаниш, карантинни ўташ учун белгиланган жойларга етиб бориш ҳамда ушбу жойни белгиланган муддат давомида тарк этмаслик, касаллик юқиш хавфи мавжуд бўлган даврда мулоқотда бўлинган шахслар ва борилган жойлар ҳақидаги маълумотларни ошкор қилиш тўғрисидаги ёки бошқа қонуний талабларини узрли сабабларсиз бажармаслик жиноят сифатида баҳоланади.\nИлгари карантин қоидаларини бузганлик учун, агар бу одамларнинг оммавий касалланишига олиб келса, 3 йилгача озодликдан маҳрум қилишгача жазо белгиланган. Янги тартибга кўра, бунинг учун 5 йилгача озодликдан маҳрум қилиш жазоси қўлланилади.\nҚонунга кўра, Жиноят кодекси 2445-модда билан тўлдирилди. Инсон учун хавфли бўлган юқумли касалликлар ҳақида ҳақиқатга тўғри келмайдиган маълумотларни тарқатиш 44 миллион 600 минг сўмгача жарима, 300 соатгача мажбурий жамоат ишлари ёки 2 йилгача ахлоқ тузатиш ишлари жазосини юзага келтиради.\nБундай маълумотларни нашр қилиб, кўпайтириб, ОАВ, Интернет орқали тарқатганлар бадални икки ҳисса кўпроқ тўлайди – 89 миллион 200 минг сўмгача жарима! Бу ҳолат учун ҳатто 3 йилгача озодликдан маҳрум қилиш билан боғлиқ жиноий жавобгарлик белгиланди.\nБуюк бобокалонимиз Ибн Сино таъкидлаганидек, ваҳиманинг ўзи ярим касаллик, хотиржамлик ярим соғлик, сабр эса шифонинг бошланишидир. Мақсад, биринчи навбатда, асоссиз ваҳима тарқалишининг олдини олиш, ваҳиманинг олди олинсагина жамоат хавфсизлиги таъминланади, мутасадди идораларнинг нормал фаолият юритиши учун шароит яратилади.\nТиббий мажбурлов чораси шахсни маъмурий жавобгарликдан озод этадими? Йўқ. Яъни, карантин шароитида қоидаларни бузган шахсга нисбатан маъмурий жавобгарлик белгиланса, у жарима тўлабгина қолмай, бир пайтнинг ўзида 30 суткагача муддатда тиббий мажбурловни ҳам ўтайди.\nАмалдаги кодексда мажбурий тиббий чоралар қўллаш учун ҳуқуқий асослар мавжуд эмас эди. Ушбу чоралар санитария ва эпидемияларга қарши курашиш қоидаларини бузган ва айни пайтда касалликнинг янада кенгроқ тарқалишига сабабчи бўлиши мумкин бўлган шахсни жамиятдан ажратган ҳолда мажбурий равишда даволаш имконини беради. Ушбу чоралар айнан карантинли ва инсон учун хавфли юқумли касалликлар пайдо бўлиши ва тарқалиши шароитида қўлланилади.\nМаъмурий жавобгарлик тўғрисидаги кодекснинг 54-моддаси ниқобсиз юрганлик учун жавобгарликни назарда тутувчи қисм билан тўлдирилди. Карантин шароитида жамоат жойларида ниқобсиз бўлиш 1 миллион 115 минг сўм миқдорда жарима солишга сабаб бўлади. Шунингдек, карантинли ва инсон учун хавфли бўлган бошқа юқумли касалликлар пайдо бўлишининг ёки тарқалишининг олдини олиш мақсадида белгиланган мажбурий қоидаларни бузиш фуқароларга 4 миллион 460 минг сўмдан 6 миллион 690 минг сўмгача маъмурий жарималар солишга олиб келиши мумкин.\nБир тану бир жон\nЮртимизда давлатимиз раҳбари ва ҳукуматимиз томонидан коронавирус тарқалишини олдини олиш, инсонлар ҳаётини сақлаб қолиш ҳамда пандемиянинг салбий таъсирларини юмшатишга қаратилган муҳим қарорлар қабул қилинмоқда ва зарур чора-тадбирлар амалга оширилмоқда.\nУшбу чора-тадбирлар ва карантин қоидалари инфекцияга қарши курашга ўз таъсирини кўрсатиши аниқ. Қонуний тартиблар қатъий ўрнатилгани билан, ҳамма гап одамларнинг онгли равишда уларни тўғри қабул қилишида қолади.\nБундай вазиятда шахсий масъулиятни ҳис этиш ва виждонан ҳаракат қилиш катта аҳамиятга эга. Бошқача айтганда, бугунги кунда ўрнатилган карантин чекловларига сўзсиз амал қилиш ҳар бир фуқаронинг ҳаёт-мамот масаласига айланмоғи лозим.\nАгар барчамиз бир тану бир жон бўлиб ўзимиз ва яқинларимиз саломатлигига алоҳида эътибор қаратсак, аҳоли саломатлигини сақлаш бошқа ҳамма нарсадан муҳим эканини англасак, ва энг муҳими, ўрнатилган қонуний талаб ва қоидаларга қатъий амал қилсак – биз бу оғир ва мураккаб синовдан ёруғ юз билан ўтамиз.\nҲурматли фуқаролар, ҳозирги кунда нафақат тиббий, балки ҳуқуқий маданиятимизни намоён этган ҳолда, белгиланган карантин ва шахсий гигиена қоидаларига қатъий риоя этайлик. Бинобарин, ушбу қоидаларга оғишмай амал қилиш ҳар биримиз ва яқинларимизнинг саломатлиги учун муҳимлигини эсдан чиқармайлик!\nНавоий вилоят адлия бошқармаси бошлиғи\nАввалги мақолаҲамжиҳатлик, жипслик, тартиб-интизом бугун жуда зарур\nКейинги мақолаЛола Саидова: Инсонлар ўз интеллекти устида ишламай қўйди


Муроджон Аҳмадалиевнинг жанг санаси ўзгарди » Независимое информационное агентство. «ҲАМСИНФ»\nМуроджон Аҳмадалиевнинг жанг санаси ўзгарди\n18-04-2019, 14:26 Спорт 0 564\nЎзбекистонлик профессионал боксчи Муроджон Аҳмадалиевнинг жанги 26 апрель куни ўтказиладиган бўлди.\nWBA рейтингида биринчи ўринни эгаллаб турган ўзбекистонлик профессионал боксчи Муроджон «Кака» Аҳмадалиевнинг жанг санаси ўзгарди. Бу ҳақда Olamsport.com хабар берилди.\nМағлубият ва муроса нималигини билмай келаётган Муроджон 26 апрель (Тошкентда 27 апрель тонг саҳар) куни АҚШнинг Лос-Анжелес шаҳридаги «Forum» аренасида мексикалик Карлос Карлсонга қарши рингга кўтарилади. Аслида бу жанг аввал эълон қилинганидек, 19 апрель (Тошкентда 20 апрель тонг саҳар) ўтказилиши керак эди.\n«Спортда ҳар қандай кутилмаган ҳолатлар бўлиб туради. Шу жумладан менинг жангим санасида ҳам ўзгариш бўлди. Энди аввал белгиланган кундан бир ҳафта ўтиб рингга чиқаман. Лекин рақиб ўзгаргани йўқ. Кутилмаган ва менга боғлиқ бўлмаган ўзгаришлар учун барчадан узр сўрайман», — деди Аҳмадалиев.\nМаълумот учун, 28 ёшли Карлсон профессионал боксда 28 та жанг ўтказган бўлиб, уларнинг 23 тасида ғалаба қозонган. Ўн тўртта жангда рақибларини нокаутга учратган. Бешта жангда мағлубият аламини тотиб кўрган. Иккита жангда нокаут бўлган. Сўнгги 5 та жангидан 4 тасида ютқазган.\nНазарбоев яқин қўшнилар билан алоқалар ...\nНазарбоев истеъфосини эълон қилишдан ...\nВенесуэладаги иқтисодий инқироз ...\nРоссияда икки ўзбекистонлик бетон ...\nЭронлик Халк «дунёдаги энг қўрқинчли ...\nҲабиб Нурмагомедов Макгрегор билан ...


Сурхондарёда икки бош қора молни ўғирлаган мактаб ўқувчилари қўлга олинди\nСурхондарё вилояти Бойсун туманида икки бош қорамолни ўғирлаган мактаб ўқувчилари қўлга олинди. Уларга Тожикистондаги институтлардан бирида ўқувчи талаба йигит шерик бўлган. Бу ҳақда вилоят ИИБ ахборот хизмати хабар бермоқда.\nМаълум қилинишича, жорий йилнинг 27 март куни Бойсун туманнинг Шифобулоқ маҳалласида яшовчи Н.Ҳ. туман ИИБга ариза билан мурожаат қилиб, 25 март куни тахминан соат 22.00 лар чамасида, яшаш уйининг орқа томонида жойлашган молхонасидан номаълум шахслар нархи 4. миллион сўм бўлган1 бош қора моли ва нархи 3 миллион сўм бўлган 1 бош хўкизини ўғирлаб кетганлигини маълум қилган.\nИчки ишлар органлари ходимлари томонидан кўрилган тезкор чоралар натижасида ушбу жиноятни шу туманда яшовчи мактаб ўқувчилари, А.Р., М.М. ва Тожикистонда жойлашган институтлардан бирининг талабаси С.Э. лар содир этгани аниқланиб ушланган ва улардан ашёвий далиллар – икки бош қорамол қайтариб олинган.\nҚайд этилишича, 29 март куни ота-онаси томонидан эътиборсиз қолиши, назорат ўрнатилмаганлиги натижасида ушбу жиноятни содир этган А.Р., М.М. ва С.Э. ларга нисбатан жиноят кодексининг 169-моддаси 2-қисми «в, г» бандлари билан жиноят иши қўзғатилган.


Масла?ат / Гўзаллик\n- Эрта тонгдан юзингиз тиник булишини истасангиз, сувга яримта лимон шарбатини солинг ва шу сув билан юзингизни артинг. Куз остига беш дакикага усимлик мойи суриб куйинг. Кейин оддий сув билан ювинг.\n- Кузларингиз шишган булса кайнатиб олинган сувдан томизинг ва беш дакикага куз атрофларига киргичдан утказилган картошка куйинг.\n- Кипикланувчи тери учун никоб. Эрталаб олмани киргичдан утказинг. Шарбатини олиб, буткасини эса юзингизга суртинг.\n- Хар куни эрталаб бир стакан сутни бир булак ок нон билан ичинг. Уйкудан олдин усимлик мойи ва сметанадан тайёрланган никобни ун дакикага юзингизга суртинг.\n- Оёкларингиз чарчаса, тогорага совук сув солинг ва ун дакика давомида оёкларингизни ботиринг. Дархол уринга ётиб, оёкларингизни юкорига кутаринг.\n- Куёш уришига карши хар куни 200 гр киргичдан утказилган сабзи еб туринг. Тонгда сабзи шарбати билан юзингизни артинг.\n- Ажинга карши крем. 100 гр сариёг, 2 чой кошик асал ва 2 ош кошик сметана аралаштирилади. Эрталабки ва кечки ювинишдан сунг ун дакика давомида крем юзга сурилади ва сутга ботирилган пахта билан артиб олинади.\n- Лабларингиз олуча рангида булишини истасангиз оддий хинони иссик сув билан аралаштиринг ва массани бир текисда лабга суринг. Йигирма дакикадан сунг совук сувда ювиб ташланг.\n- Кузлар чакнаб туриши учун хар тонг куз гимнастикаси машкларини бажаринг. Аввал унгга кейин чапга каранг. Кузингизни соат йуналиниши буйича айлантиринг, узокдан якиндаги буюмларга тикилиб каранг. Сунг кайнаб илитилган сув билан чайинг.\n- Сочларингиз соглом нур сочишини истасангиз, хар куни эгилиб (бошингиз юрагингиздан пастда булиши керак) сочингизни пастга караб камида 50 марта тарашингиз лозим. Сочни ювиб булгандан сунг уни сирка аралашмаси билан чайинг. ( 1 литр сувга 1 чой кошик аралаштирилган сирка).\n- Сепкилга карши никоб. Икки дона водород перокид таблеткаси бир стакан сувда эритилади. Унга крахмал кушиб сметана холатига келгунча аралаштирилади. Тозаланган юзга ун дакика давомида сурилади ва совук сувда ювилади.\nОпубликовано: 16 июля 2007, 11:02\nКўз тагидаги шишлар


Iyul 2019 – nuqtai nazar\nҚўшимча ҳужжатлар талаб этган давлат идоралари жавобгарликка тортилади\nЖорий йилнинг 1 августидан бошлаб давлат идоралари томонидан бир қатор маълумотномалар сўралиши бекор қилинади. Давлат хизматлари агентлиги ташкил этилган дастлабки кунлариданоқ ўз олдига давлат хизматларини кўрсатишда ортиқча қоғозбозликдан воз кечиш, фуқароларнинг тегишли ҳужжатларни олишда сансалорликни олдини олишни мақсад қилган.\nТошкентда йўл-патруль хизмати ходимлари бодикамераларни синовдан ўтказишни бошлади\n22 июлдан Тошкентда йўл-патруль хизмати ходимлари мобил видеокамераларни синовдан ўтказишга киришди, дея хабар қилди Тошкент ИИББ матбуот хизмати.\n2020 йилдан бошлаб битирувчиларга янги намунадаги диплом берилади\nВазирлар Маҳкамасининг қарорига мувофиқ, дипломларнинг янги намуналари 2019/2020 ўқув йилидан бошлаб жорий этилади, дейилади Олий ва ўрта махсус таълим вазирлигининг хабарида.\nЎзбекистон Республикаси Халқ таълими вазирлиги «Етим болалар ва ота-она қарамоғидан маҳрум бўлган болаларни ижтимоий ҳимоялаш тўғрисида»ги қонун лойиҳасини regulation.gov.uz сайтига муҳокамага қўйди.\n2019/2020 ўқув йили учун қанча абитуриент рўйхатга олинди? ВИДЕО\n2019/2020 ўқув йили учун олий таълим муассасаларининг бакалавриатига абитуриентларни рўйхатдан ўтказиш якунланди.\nТошкент давлат юридик университетига киритиб қўяман деб 30 минг доллар олаётган аёл ушланди\n25 июнь куни муқаддам судланган 54 ёшли Х.А. исмли аёл, 44 ёшли М.Г. исмли аёлнинг ўғлини Тошкент давлат юридик университетига киритиб қўйиш мақсадида 30 минг доллар олаётганда ушланди. Бу ҳақда Ўзбекистон ИИВ Жамоатчилик ва ОАВ билан алоқалар бошқармаси хабар қилди.\nФарғона шаҳрида истиқомат қилувчи аёл, маиший-техника дўконларининг биридан музлатгич сотиб олди, лекин музлатгич носоз ва сифатсиз бўлиб чиқди…\n50 ва 100 сўмлик эски танга ҳамда қоғоз пулларни Марказий банк бошқармаларида алмаштириш мумкин\n1 июлдан бошлаб Ўзбекистон Марказий банкининг эски намунадаги (2001−2002, 2004 ва 2009 йиллар намунасидаги) 50 сўмлик, 100 сўмлик тангалари ҳамда (1994 йил намунасидаги) 50 сўмлик ва 100 сўмлик банкнотлари тўлов қобилиятини йўқотади ва муомаладан чиқарилади. Бу ҳақда МБ матбуот хизмати хабар қилди.\nЎзини ўзи банд қилган фуқароларга меҳнат гувоҳномалари берилади\n1 сентябрдан ўзини ўзи банд қилган фуқароларга вақтинчалик меҳнат гувоҳномаларини бериш бошланади. Ўзбекистон Вазирлар Маҳкамаси 9 июль куни бу ҳақдаги қарорни қабул қилди.\nХизмат кўрсатмаган бўлсада, пул талаб қилса… ВИДЕО\nҚува туман “Пахтакор” МФЙ, “Ўзбек” кўчасида яшовчи бир гуруҳ фуқаролар Ўзбекистон истеъмолчилар ҳуқуқларини ҳимоя қилиш жамиятлари федерациясига мурожаат қилишди. Аризага “Сувоқава” ДУК Қува филиали томонидан ичимлик суви бўйича асоссиз равишда қарздорлик ҳисобланаётганлиги сабаб бўлган.\nИссиқ об-ҳаво туфайли поездлар тезлиги чекланди\n«Ўзтемирйўлйўловчи» компанияси ҳаво ҳарорати жуда юқори бўлгани сабабли айрим темир йўл участкаларида поездлар тезлигига чекловлар жорий этди, дея хабар берди «Ўзбекистон темил йўллари» компанияси матбуот хизмати.\nЎзбекистон ИИВ Йўл ҳаракати қоидалари бузилгани акс этган видеозувларни қабул қилиш учун махсус сайтни ишга туширди.\nФарғоналик фермерлар томчилатиб суғориш усулининг инновацион технологияларини ўзлаштирмоқдалар. Бу қандай амалга оширилмоқда? ВИДЕО\nБугунги кунда пахтадан юқори ҳосил етиштиришда интенсив технологияларни қўллаш орқали улкан ютуқларга эришаётган мамлакатлар кўп.\nЎзбекистон бозорларига сифатсиз ароқ киритилиши тўхтатилди. ВИДЕО\nФарғона Синов ва сертификатлаштириш маркази давлат корхонаси (ССМДК) мутахассислари Фарғона вилоят Божхона бошқармаси омборида сақланаётган, Қирғизистон «АЮ» корхонасида ишлаб чиқарилган «ПИР» номли ароқ маҳсулотининг амалдаги меъёрий ҳужжатларга мувофиқлиги текширди.\nЭндиликда қоғоз шаклидаги жамғариб бориладиган пенсия дафтарчасига ҳожат қолмади, дея хабар беради Давлат хизматлари агентлиги ўзининг Телеграм-каналида.


Фоторепортаж: Жиззахда II халқаро инвестиция Форуми ўтказилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Фоторепортаж: Жиззахда II халқаро инвестиция Форуми ўтказилди\nВилоят ҳокимлиги ҳамда инвестиция ва ташқи савдо вазирлиги ҳамкорлигида “Ёшлар инновацион маркази”да воҳамизнинг сармоявий салоҳиятини ошириш ва тўғридан-тўғри хорижий инвестицияларни жалб этишга бағишланган II халқаро Форум ташкил этилди.\nТадбирда Ўзбекистон Республикаси Ҳукуматининг аъзолари, хорижий давлатларнинг расмий делегациялари, хорижий давлатлар дипломатик копруслари, тижорат банклари ва халқаро молия институтларининг вакиллари иштирок этдилар.\nФорумда АҚШ, Буюк Британия, Германия, Россия Федерацияси, Беларусия, Туркия, Ҳиндистон, Хитой, Япония, Исроил, Қозоғистон, Сингапур, Украина, Қувайт, Фаластин, Кипр, Франция, Венгрия, Чехия, Дания, Миср, Бангладеш, Афғонистон, Қирғизистон, Тожикистон сингари 25 мамлакатдан 250 га яқин иштирокчи қатнашди. Шунингдек, форумда чет эл дипломатик миссиялари, бир қатор халқаро молия институтлари, йирик хорижий компаниялар вакиллари қатнашди.\nЎзбекистон Республикаси инвестиция ва ташқи савдо вазири С.У.Умрзоқов, Ўзбекистон Республикаси Иқтисодиёт ва саноат вазири Б.А.Хўжаев, Туризм давлат қўмитаси раисининг биринчи ўринбосари вазифасини бажарувчи У.П.Касимходжаев, Жиззах вилоят ҳокими Э.А.Салиевлар сўзга чиқди.\nШунингдек, Россия Федерацияси саноат ва савдо вазири ўринбосари А.В.Гудзев ва бошқалар мазкур форум халқаро ишбилармон доира вакилларини Жиззах вилоятининг иқтисодий-ижтимоий ривожланиш даражаси билан таништириш, тадбиркорлик субъектлари ва инвесторлар учун қулай бизнес шароити яратишга хизмат қилишини таъкидлади.\nИштирокчилар учун ҳудуднинг капитал жалб қилиш иқтисодий имкониятлари, географик жойлашуви, мавжуд қулайликлар, туризм салоҳияти ҳақида маълумот берувчи видеолавҳа намойиш этилди. Ҳамкорлар ва маслаҳатчилар ўртасида “road show” бўлиб ўтди.\nЭнг йирик халқаро консалтинг компанияси Ernst& Yougнинг Жиззах вилоятини минтақавий ривожлантириш концепцияси тақдимоти ҳам ташкил этилди. Бугунги кунда Россиянинг етакчи компанияларидан бири саналган «NEO Центр» масъулияти чекланган жамияти ишбилармонлари вилоятимизнинг агросаноат комплексини ривожлантириш бўйича “Ростех” компаниясининг “Вега” масъулияти чекланган жамияти аъзолари вилоятда инновацион клиник диагностика лабораторияларини яратиш лойиҳасини намойиш этишди.\nБугунги кунда вилоятда иккита – “Жиззах” ва “Зомин-фарм” эркин иқтисодий зоналари фаолият кўрсатмоқда. Уларда тадбиркорлар учун барча шароит ва имкониятлар яратилган. Ҳудуднинг қишлоқ хўжалиги маҳсулотлари ишлаб чиқариш ҳажми юқорилиги, кенг ва арзон ер ости қазилма бойликлари – олтин, мис, волфрам, қўрғошин, рух, оҳак, мармар, силикатлар борлиги билан аҳамиятлидир.\nБиргина қишлоқ хўжалиги соҳаси мисолида оладиган бўлсак ўтган йили 800 минг тоннага яҳин мева ва сабзавот етиштирилди. Уларнинг асосий қисми экспорт қилинди. Бозор талаб ва истакларини инобатга олган ҳолда бу йил ушбу кўсраткич 1,5 баробарга оширилиши режалаштирилди.\nЯна шуни таъкидлаш керакки вилоятда янги ташкил этилган корхоналарнинг чексиз эҳтиёжларини қондириш учун энг замонавий энергия таъминоти тизими барпо этилади. Бу республикада биринчи атом электр станциясидир. Юртбошимизнинг жорий йилдаги фармонига асосан Жиззах вилояти “Илғор минтақа” инновацион ривожланиш дастури ҳаётга тадбиқ этилаётгани тадбиркорлар учун дастуриламал бўлиб хизмат қилмоқда.\nЖумладан, «Минг Юань Силу Индастри» Хитой компанияси бугунги кунда турли хил шиша махсулотлари ишлаб чиқаришни йўлга қўйди. Натижада, қисқа вақт ичида марказий Осиёда ушбу турдаги маҳсулот ишлаб чиқарувчи энг йирик корхонага айланади. Маҳсулот хажми 4 миллион квадрат метрга етди. Эспорт хажми 40 фоизга оширилди.\nАна шундай корхоналардан “Мега инвест индастриал” Ўзбекистон-Британия қўшма корхонасининг йиллик махсулот ишлаб чиқариш хажми 2,5 минг тонна базалт толаси ва 3 минг тонна базалтни мустаҳкамлашдан иборат. Жиззах шаҳридаги “Jizzax Textile” хорижий корхона йилига 9 минг тонна пахтадан йигирилган ип ва 4 минг 600 тонна тирикотаж матони ишлаб чиқариш қувватига эга. Бугунги кунда юқорида айтиб ўтилган корхоналар томонидан ишлаб чиқарилаётган махсулотлар жаҳон бозоридан ўрин олмоқда.\nФорумда мамлакатимизнинг тегишли вазирлик ва идоралари билан хорижий компаниялар ўртасида келишув, меморандум ва шартномалар имзоланди. Буни хорижлик сармоядорларнинг мамлакатимизга инвестиция киритишга ишончи ортиб бораётганидан далолат, дейиш мумкин.\nТадбир давомида саноат ишлаб чиқариши, агросаноат, тиббиёт, туризм каби соҳалар бўйича ҳамкорликнинг амалий жиҳатлари муҳокама қилинди. Маҳаллий ва хорижлик тадбиркорларнинг икки томонлама учрашувлари, музокаралари бўлиб ўтди. Ташкил этилган саноат маҳсулотлари миллий кўргазмасида бир қатор корхоналар фаолияти билан танишди.\nЖиззах вилоятининг инвестицион ва туризм салоҳияти (видео)


Қирғизистон президенти Бакиевнинг Ватани тинчимаяпти, пойтахтда эса мухолифат унинг истеъфосини талаб қилмоқда - Фарғона.Ру ахборот агентлиги\n21:02 msk, 13 Июль 2020\nҚирғизистон президентининг ватани бўлган Жалолобод яна осойишта эмас. Аниқроғи, осойишталик жалолободликларнинг анчадан бери тушларига ҳам кирмай қўйган. 5 октябрь куни мамлакат ахборот сайтлари бутун дунёга ҳуқуқ-тартибот органлари биносига навбатдаги маротаба ҳужум қилинганлиги ҳақида хабар тарқатдилар. Бу сафар олтмиш нафарга яқин пикетчилар гуруҳи вилоят прокуратураси ҳудудига бостириб кирганлар. Прокуратура биносида эшик синдирилиб, ойналар пачоқланган.\nВоқеа жойига Жалолобод вилоят ИИБ махсус бўлинмаси зудлик билан етиб келган. Келган милиция ходимларининг сони пикетчилар миқдори билан тенг бўлган. Вазиятни ўз назорати остига олган ҳуқуқ-тартибот органлари раҳбарлари билан музокаралардан кейин пикетчилар прокуратура биносини тинчгина тарк этганлар, аммо навбатдаги ҳужум объекти солиқ полицияси биноси бўлишини билдирганлар.\nЖалолободдаги пикет. Фарғона.Ру АА фотоси\nМазкур норозилик намойиши иштирокчилари яқинда молиявий қонунбузарликларда айбланиб ҳибсга олинган Тошбулоқ қишлоқ маҳкамаси раҳбари Тойхўжа Ғиёсовни озод этишни талаб қилганлар. У ушбу лавозимга маҳаллий аҳоли томонидан бевосита сайловлар йўли билан бир йил муқаддам сайланганди. Бироқ унинг сайловдаги рақиби тарафдорлари ҳали ҳам Ғиёсовни ғалабасини тан олмаяптилар ва 5 октябрь куни Сузоқ туман суди унинг рақиби даъво аризасини кўриб чиқа бошлаши керак эди. Аммо Ғиёсов судга келмаган: бу пайтга келиб аллақачон у ҳибсга олинганди.\nПикетчиларнинг билдиришларича, вилоят прокуратураси биносига ҳужум қилинишига маҳаллий расмийларнинг мутлақо бефарқлиги сабаб бўлган. Вилоят прокуратурасидан сал нарида жойлашган вилоят маъмурияти биноси олдида уюштирилган пикет ҳам уларга ёрдам беролмаган.\nБу орада, Жалолобод вилоятида ерлар ва биноларни эгаллаб олиш билан боғлиқ вазият ҳеч нормаллаша олмаяпти. Ҳозирги пайтда “ақаевчи” собиқ бош вазир К. Жумалиевга қарашли товуқ фабрикаси мулк эгаллаб олувчиларнинг қўлларида турибди. Мулк эгаллаб олувчилар билан объектларнинг эгалари ўртасида зиддият чиқишини юзасидан ростмана хавф-хатар сақланиб қолаётганига қарамай, бу муаммо, мана бир неча ойдирки, ҳал бўлмай келмоқда.\nВилоят ўзбек жамоатчилиги лидери, депутат Қ. Ботиров ҳам ўз мол-мулкининг озод этилишига эришолмаяпти: мана бир неча ойдирки, депутатга қарашли 52 хонадонли турар-жой ва қурилиш ашёлари комбинати мулк эгаллаб олувчилар тасарруфида турибди. Бошқа бир объект – 8,5 гектарли ер участкаси юзасидан суд яқинда уни давлат қайтариш ҳақида қарор чиқарган, чунки, суднинг аниқланишича, мазкур участка Ботиров томонидан ноқонуний равишда сотиб олинган экан.\nАснода эса, Ботиров тарафдорларининг билдиришларича, мулк эгаллаб олувчилар эгаллаб олинган ҳудудлардаги буюм ва жиҳозларни синдириб сотмоқда эканлар. Ўғирлик юзасидан мулк эгалари ҳуқуқ-тартибот органлари ва судга мурожаат қилганлар.\nДепутат Ботиров парламент минбаридан туриб мамлакат раҳбарияти, бош прокурор ва ҳуқуқ-тартибот органлари мурожаат қилганига қарамай, масала ҳалигача ҳам ҳал этилмаяпти. Яқинда эса йигирмага яқин олчоқлардан иборат гуруҳ Ботировга тегишли хусусий университет биносига ҳужум қилган. Бино ойналари синдирилиб, икки қўриқчи калтакланган. Жалолобод мэри Д. Маметалиев ва вилоят маъмурияти вакиллари билан бўлган учрашувда эгаллаб олинган объектларнинг меҳнат жамоалари расмийларни, агар бу бемаъниликларга чек қўйилмас экан, улар радикал чоралар кўришга мажбур бўлишларини айтиб огоҳлантирганлар.\nМаҳаллий кузатувчиларга кўра, муаммонинг илдизи янги ҳокимият тарафдорларининг Ақаев ҳокимиятига ҳайрихоҳ бўлган ёки собиқ президент тарафдори бўлган кишиларга қарашли мол-мулкни қайта тақсимлаш истагида ётади. Қирғизистон жанубидаги ҳуқуқ-тартибот органлари собиқ раҳбарларидан бирига кўра, ушбу мулк эгаллаб олиш тадбирларининг барчасида асосий роль ўйнаётган шахс мамлакатнинг амалдаги президенти укаларидан бири бўлиб ҳисобланади. “Вилоятда барча масалаларни президентнинг укаси ҳал қилади, губернатор эса вазиятга таъсир ўтказолмайди”, - деди аноним манбамиз президент Бакиев укасининг номини тилга олмаган ҳолда.\nЭслатиб ўтамиз, “Фарғона.Ру” аввал ёзганидек, “Жалолобод вилоятини бошқараётган” президентнинг укаси исмини депатут Қодиржон Ботиров парламент минбаридан туриб айтганди. “Лица” газетасига берган интервьюсида эса депутат мамлакат президентининг укаси Ақмат Бакиевни вилоятда “ҳам губернатор, ҳам прокурор, ҳам хон” эканини очиқдан-очиқ билдирганди. Бироқ вилоят губернатори И. Айдаралиев “Фарғона.Ру”га берган интервьюсида вилоятни ўзи бошқараётганини билдирган. Шу билан бирга, у президентнинг укаси билан танишлигию у билан мулоқот қилишини инкор этмаган. Лекин улар нима ҳақда “мулоқот қилишлари” юзасидан губернатор ўз интервьюсида ҳеч нарса демаган.\nАйтиш керакки, шу вилоятдан депутат бўлиб сайланган парламентнинг собиқ спикери Ўмурбек Текебаев тарафдорларидан ташқари сайловчилардан ҳеч ким давлат раҳбарига норозилик изҳор қилаётгани йўқ. Аммо, маҳаллий кузатувчиларга кўра, агар вилоятда тартиб ўрнатилмайдиган бўлса, бунга тез орада келиш мумкин.\nҚирғизистон ИИВдаги манбага кўра, ҳуқуқ-тартибот органлари учун асосий муаммо бировнинг мол-мулкига ёки ерига даъвогарлик қилаётган мулк эгаллаб олувчиларнинг ўзлари бўлиб турибди. Мулк эгаллаб олувчиларга яқин атрофдаги қишлоқ ва маҳаллалар аҳолиси ҳам қарши чиқаяпти. Аҳоли билан мулк эгаллаб олувчилар ўртасида айни пайтгача тўқнашув ҳоллари ҳам бўлиб ўтган. Яъни, етилиб келаётган зиддият иштирокчилари тахмин қилинаётганидан кўпроқ бўлиб чиқиши мумкин.\nИккинчи октябрь куни, Қурмонбек Бакиевнинг Ўзбекистонга расмий ташрифи арафасида, “Ислоҳотлар учун!” ҳаракати шу йил иккинчи ноябридан бошлаб президент Қ. Бакиев ва бош вазир Ф. Қулов истеъфосини талаб қилиб муддатсиз митинг бошлашга қарор қилгани ҳақида баёнот билан чиққанди. Митинг ташкилотчилари орасида ҳозирги ҳокимиятдан ҳаммадан кўра кўпроқ жабр тортаётган депутат Қ. Ботиров йўқ. Бўлажак тадбир ташкилотчиларидан бири, депутат М. Эшимқанов Бишкекда чиқадиган нашрлардан бирига “Ботиров мухолифатга кирмайди ва у ўз ҳолича курашмоқда”, дея билдирган. Митинг иштирокчилари орасида Жалолободдан сайланган яна бир депутат – бундан бир йил аввал президент Қ. Бакиевга нисбатан мухолифат ўтишини билдирган Д. Садирбаев ҳам йўқ.\nШунга мувофиқ тарзда ушбу депутатларнинг сайловчилари ҳам жимлар. Мазкур депутатлар ва уларнинг тарафдорлари эртага ўзларини қандай тутишларини башорат қилиш қийин. Аммо, афтидан, ўзлари сайлаган депутатларнинг позицияларидан қатъий назар, жойлардаги одамлар ўз юртдошлари президент Бакиевга нисбатан алоҳида меҳр-муҳаббат ҳис қилмай қўйганлар. Бу ҳақда вилоят маъмурият биноси олдида қарийб ҳар куни пикетлар ва бошқа норозилик намойишлари давом этаётгани тўғрисида мамлакат сайтларида ёйинланаётган хабарлар гувоҳлик беради.\nШу кунларда 24.kg йил бошидан буён Қирғизистонда беш юзга яқин рухсат этилмаган митинг ва пикетлар қайд этилганини хабар қилди. Яъни, мамлакатда ҳар куни иккитадан норозилик намойиши бўлиб ўтаётган экан. Агентликнинг хабар қилишича, улар асосан Қирғизистон пойтахти – Бишкекда бўлиб ўтган, вилоят марказлари ичида эса ўтган йили март воқеалари бошланган Жалолобод пешқадамлик қилмоқда. Бу норозилик намойишлари нима билан тугаганини эса эндиликда бутун дунё билади.


GOODZONE дўконлари тармоғи 2 ёшда!\n20:36 / 25.06.2020\nGOODZONE компанияси очилганига 2 йил тўлгани муносабати билан барча маҳсулотларга чегирмалар эълон қилади.\nБизнинг компания 2 ёшда ва бу вақт давомида Сиз, яъни мижозларимиз туфайли биз турли ютуқларга эришдик. Бу ютуқларимиз учун миннатдорчилик сифатида деярли барча маҳсулотларга чегирмалар ва акциялар ярмаркасини эълон қиламиз. Акция 26, 27 ва 28 июнь кунлари барча GOODZONE дўконларида бўлиб ўтади, шунингдек, 26 июндан 30 июнгача бўлган санада туғилган мижозларга турли совғалар улашилади.\nБарчага маълумки, блендер, миксер, тостер, микротўлқинли печ, кир ювиш машинаси, фен, дазмол ва бошқа маиший техника буюмлари кундалик ҳаётимизнинг ажралмас қисмига айланган, шунинг учун уларни доимий равишда ишлатамиз.\nБиз бу қурилмалардан шунчаки фойдаланмаймиз, балки улар ёрдамида вақтни тежаймиз, ҳаётимизни осонлаштирамиз ва охир-оқибатда ҳаммасидан баҳраманд бўламиз.\nЖадал ривожланаётган бугунги замонда биз ҳар куни замонавий дизайнга ва юқори хавфсизликка эга бўлган, ўз вазифаларини тез бажарадиган, ишлатиш учун қулай бўлган турли янги замонавий асбоб-ускуналар билан тўқнашамиз.\nМаиший техникадан бўлган фойдани максималлаштириш учун уларни вақти-вақти билан янгилаш керак, чунки янги моделлар эскиларига қараганда вазифани самаралироқ бажаради.\nЭски жиҳозларни шунчаки янгисига алмаштиришдан ташқари, сиз яқинларингиз учун ёқимли совға ҳам қилган бўласиз.\nШунинг учун биз шу уч кун давомида, яъни 26, 27 ва 28 июнь кунлари сиз учун чегирмалар эълон қиламиз. Бунда Сиз барча катта ва кичик маиший техника жиҳозларингизни қулай нархларда янгилаш имкониятига эга бўласиз. 26 - 30 июнь кунларида туғилганлар учун совғалар ҳақида ҳам унутманг.\nТуғилган кунларини тасдиқлаш учун юқоридаги саналарда туғилганлар ўзлари билан паспортларини олиб келишлари лозим.\n№ 1 дўкон: А. Темур кўчаси, 129Б\n№ 2 дўкон: Чилонзор-6, Bunyodkor СМ\nМўлжал: «МирзоУлуғбек» метро бекати\n№ 3 дўкон: "Атриум" савдо маркази, Махтумқули кўчаси, Мўлжал: "Ашхобод" боғи\n№ 4 дўкон: Бирлашган кўчаси 6-ўтиш, "Авиасозлар" (Кадышева) бозори\nМўлжал: "Ҳавас" дўкони\n№ 5 дўкон: Самарқанд шаҳри, Гагарин кўчаси, 178


Ўзбекистонда янги — "coronavirusYordam" онлайн телеграм бот канали ишга тушди - Darakchi\nЎзбекистонда янги — "coronavirusYordam" онлайн телеграм бот канали ишга тушди\nЖАМИЯТ 02.04.2020, 20:18\nСоғлиқни сақлаш вазирлиги UZINFOCOM ягона интегратори билан ҳамкорликда бугунги кунги эпидемиологик вазиятда аҳоли ўртасида тарғибот ишларини самарали ва тўғри ташкил қилиш, фуқароларни коронавирус инфекцияси билан боғлиқ барча саволларига тўлақонли ҳамда ишончли жавоб бериш мақсадида “coronavirusyordam” (https://t.me/coronavirusYordamBot) онлайн телеграмм бот каналини ишга туширди. Бу ҳақда Вазирлик Матбуот хизмати маълум қилди.\nЭслатиб ўтамиз, юртимизда коронавирус инфекциясини тарқалишини олдини олишда кўрилаётган чоралар тўғрисида объектив ва ишончли маълумот билан таъминлаш, аҳолини қизиқтирган саволларига жавоб бериб бориш мақсадида Соғлиқни сақлаш вазирлиги томонидан 1003 қисқа рақамли Call-маркази ишга туширилган эди. Мазкур қисқа рақам орқали бугунги кунда аҳоли ўзини қизиқтираётган саволларига тиббиёт соҳасининг малакали ходимлари томонидан жавоблар олмоқда.\nШунингдек, бугунги кунда фуқаролар Call-марказига мурожаат қилган вақтда қўнғироқларга узоқ вақт жавоб кутишларининг олдини олиш мақсадида, Соғлиқни сақаш вазирлигининг COVID-19 бўйича расмий сайти (http://coronavirus.uz)да яна бир қулайлик яратилди. Яъни веб-сайтда аҳоли томонидан кўп берилаётган саволлар тўплами ва уларга жавоблар қулай шаклда жойлаштирилган. Бунинг учун сайтнинг бош саҳифасидаги “COVID-19 бўйича Сизни қизиқтираётган саволларга жавоблар олиш” матни остидаги “бошлаш” тугмасини босиш кифоя. Тоифаларга бўлинган саволлар ичидан ўзингизни қизиқтирганини топасиз.\nФуқоролар ўзларини қизиқтирган саволларга жавоб топа олмаган ҳолда эса “Агар саволларингизга жавоб топа олмасангиз, оператор билан боғланинг” матни қаршисидаги “онлайн маслаҳатчи” тугмасини боссалар телеграм ботга ўтадилар. Шунингдек, ботга телеграмда қидириш орқали ҳам кириш мумкин.\nУшбу телеграм ботда аҳолини энг кўп қизиқтирадиган мавзуларда малакали мутахассислар томонидан тайёрланган саволлар ва уларнинг жавоблари мазмунан гуруҳларга ажратилиб жойлаштирилган. Бундан ташқари, фуқаролар операторларга савол йўллашлари ва улардан ёзишма орқали жавоб олишлари мумкин. Онлайн маслаҳатчи модулининг операторлари 24/7 шаклда фаолият юритиб келишмоқда. 85 нафар тажрибали шифокор, профессор ва ўқитувчилардан иборат гуруҳ туну кун онлайн тартибида аҳоли томонидан келиб тушаётган барча саволларга жавоб беришмоқда. Бот-маслаҳатчи ўзбек ва рус тилларида юритилмоқда.\nШу билан бирга, Соғлиқни сақлаш вазирлигининг COVID-19 бўйича расмий сайти (http://coronavirus.uz) орқали коронавирус инфекциясини аниқлаш бўйича дастлабки тестни топшириш имкони ҳам яратган. Бунинг учун веб-сайт ўнг бурчагидаги “COVID-19ни аниқлаш бўйича дастлабки тест” қизил тугмани босиб, берилган саволларга жавоб бериш лозим. Тест саволлари малакали вирусологлар томонидан шакллантирилган.\nШу муносабат билан, Соғлиқни сақлаш вазирлиги фуқаролардан ишончли ва тўлақонли маълумот олиш учун 1003 қисқа рақамли Call-марказига мурожаат қилишлари ҳамда COVID-19 бўйича расмий сайти (http://coronavirus.uz), “coronavirusyordam” телеграмм бот каналидан фойдаланишларини тавсия этади.\nСоғлиқни сақлаш вазирлиги фуқароларимизнинг ҳар бир мурожаати эътибордан четда қолмаслиги, уларни ишончли маълумотлар билан таъминлаш йўлида астойдил ҳаракат қилмоқда.\nЎзбекистон қамоқхоналарида коронавирус тарқалганми?\nИстеъмолчилардан келиб тушган 11 мингта мурожаат ечими нима бўлган ўзи?


RIVOYATLAR - Муаллифлик ҳуқуқи\nАссалому алайкум азизлар! Rivoyatlar Media Tv қошида аудио муаллифлик ҳуқуқини ҳимоя қилувчи "Nasheed Sound (Distribution of Uzbek Nasheeds)" йўналишиташкил қилинди.\nМуқоваларга қўйиладиган талаблар\n1. Муқова (обложка) квадрат бўлиши керак, 3000х3000 пикселли ўлчамлари ва тегишли қониқарли сифатга ега бўлиши керак.\n2. Муқова оригинал бўлиши керак, муаллифнинг рухсатисиз бошқа одамларнинг тасвирларидан фойдаланишга йўл қўйилмайди.\n3. Logo ва бошқа рўйхатдан ўтган савдо белгилари, шу жумладан сайтлар ва руҳсати йўқ тасвирлардан фойдаланиш мумкин емас. Мусиқа лойиҳаси ёки гуруҳнинг логотипи бундан мустасно.\n4. Муаллифли ҳуқуқи билан ҳимоя қилинган объектлардан фойдаланиш мумкин эмас. Мисол учун: мултфилм белгилари, филмлар, компютер ўйинлари ва бошқалар.\nТрек учун талаблар\n1. Ушбу трек 100% сизники бўлиши керак (яъни муаллифлии ўзингизга тегишли бўлиши керак. Бошқаларни муаллифлик ҳуқуқини бузмаслиги керак, муаллиф рухсатисиз (қўл ёзма руҳсатнома бундан мустасно) инструменталлардан фойдаланиш тақиқланади. Трек WAV форматида 44100 сифатида бўлиши керак\n2. Трекни ўзгартириб кавер ҳолатда чоп етиш учун муаллифнинг ёзма рухсати талаб қилинади.\n3. Барча треклар профессионал сифатга эга бўлиши керак Сведения ва Мастеринг. "Nasheed Sound (Distribution of Uzbek Nasheeds)" композициянинг сифати пастлиги, қийматининг йўқлиги, мусиқачи ва дистрибюторнинг бошқа фойдаланувчилари касбига ҳурматсизлик туфайли релиз нашр етишдан бош тортишга ҳақли.\nFacebook (Instagram) & YouTube Content ID учун маҳсус талаблар\nУшбу сайтлар қоидаларига кўра, Юкланган контент бутунлай ноёб бўлиши керак. Қуйидаги ҳолатларни ўз ичига олмаслиги керак.\n- оммага очиқланган парчалар, семпллар ва нутқлар\n- Бепул луплар, шунингдек товуш эффектлари (масалан, ҳайвон товушлари, табиат товушлари ва бошқалар).\n- Учинчи шахслар томонидан яратилган лекин сизда муаллифлик ҳуқуқи бўлмаган ҳар қандай контент.\n- Бундан ташқари ушбу платформаларда караоке версиялар ёки аллақачонлардир юкланган ва ўҳшашлиги бир ҳилликни ташкил қиладиган контентларга руҳсат йўқ.\nИсм шарифингиз *:\nE-mail манзилингиз *:\nМактуб мавзуси *:\nМактуб матни *:\nМуқова (Обложка) *:\nТрек (контент) *:


25 йил: кимлар уйғоқ, ким “ухлаган…” - Уч илдиз\nЖонли эфирдаги “Муносабат” кўрсатувидан кейинги ўйлар\nШукрона айтиш – фазилат, ношукрлик – катта қусурдир.\nҲамма замонда ҳам тўғри қадам ташлаб, ҳалол ишлаганлар ва мақсадига етганлар албатта шукрона айтишларини, шу билан бирга бирор ишни уддалай олмай, кимларгадир ялтоқилик қилиб кун кечирганлар ношукрлик қилганларини кўп кузатганмиз. Шукрона қилгувчилар кўп гапирмайди, кимгадир яхши кўриниш учун бўлар-бўлмасга ёзғиравермайди. Ўзи бирор ишни ёлчитмаган ношукрлар эса…\nОчиғини айтиш керак, Президентимиз Шавкат Мирзиёев мамлакатимизда сўнгги ўн йилликларда қалашиб кетган муаммоларни дадиллик билан ҳал этишга киришар экан, қатор соҳаларда йўл қўйилган хатоликлар, қайсидир мутасадди ва масъул раҳбарларнинг жиноятларини дангал фош этиб ташлади, юртимизни талон-тарож қилганларни аёвсиз танқид қилди. Давлатимиз раҳбари ўтмиш хатоларини ошкор этиш, танқид қилиш билан бир қаторда юрт истиқболи, халқимиз келажагини ўйлаб амалга ошираётган ислоҳотлари беқиёсдир. Буни биргина Президентимизнинг 2017 йил 22 декабрь куни Олий Мажлисга Мурожаатномаси мисолида ҳам кўришимиз мумкин.\nТанқидий-таҳлил ҳар қандай ишимизга холис баҳо берувчи мезондир.\nБироқ, салла деганда калла олишга устаси фаранглар бундан 15-20 йил аввал Биринчи Президентимизга қандоқ хушомад уришган бўлса, бугун худди шундай давлатимиз раҳбарига яхши кўринишга интилаётганини ҳам очиқ-ойдин айтишимиз керак.\nЯқинда телеканалларнинг бирида намойиш этилган кўрсатувда бир олим ўйламай-нетмай: “25 йил ухладик…” деса бўладими?!\nУ бу гапини нима мақсадда, кимга қарата айтганини тушунмадик…\nШу гапни гапирган одамнинг ўзи энди уйғониб қолдимикин? Худо умр берса, яна шунча йил ўтиб нималар дер экан? Балки бугунги кунимизга ҳам ўша даврдагиларга ёқадиган қилиб тош отишнинг уддасидан чиқар…\nЎйнаб гапирсанг ҳам ўйлаб гапир, деган ҳикмат бежиз айтилмаган!\n“Ўзбекистон” телеканалида намойиш этилган навбатдаги “Муносабат” кўрсатуви Президентимиз Шавкат Мирзиёевнинг Ўзбекистон Республикаси Конституцияси қабул қилинганининг 26 йиллигига бағишланган тантанали маросимдаги “Билимли авлод – буюк келажакнинг, тадбиркор халқ – фаровон ҳаётнинг, дўстона ҳамкорлик эса тараққиётнинг кафолатидир” сарлавҳали маърузаси мазмун-моҳиятини ўрганишга бағишланди.\nҲақиқатнинг кўзига тик қараб айтадиган бўлсак, юртимиз мустақиллигининг дастлабки 25 йилида миллионлаб виждонли инсонлар ухлагани йўқ! Улар ҳатто ғафлатда ҳам қолганлари йўқ. Собиқ мустабид тузумнинг нақадар муракаб ва оғир мафкурасидан қутулиб, ўз тараққиёт йўлимизни топиш, рамзий маънода айтганда, дарё ўз ўзанига тушиб олиш жараёни осон кечмади.\n1991 йил воқеалари ҳамон кўз олдимиздан кетган эмас, кетмайди ҳам! Юртимиз мустақиллиги эълон қилинган даврда энди буёғи қандоқ бўлишини кўпчилик тасаввурига ҳам сиғдира олмаганди. “Ўзбекистон – келажаги буюк давлат” деган умидбахш сўзларнинг моҳиятини теран тасаввур этиш қийин эди. 1995 йилгача мамлакатимиз мустақиллигини мустаҳкамлаш йўлида амалга оширилган улуғвор ишларнинг қиёси йўқ эди. Бу ишларни эса миллионлаб деҳқонлар, ишчи-хизматчилар, бунёдкорлар, йўлсозлар ва бошқа касб эгалари бир тан-у бир жон бўлиб амалга оширганлар. Натижада қанча замонавий уйлар, банклар, 10 мингга яқин мактаблар, спорт майдонлари, заводлар, қўшма корхоналар ва бошқа иншоотлар бунёд этилганига ҳаммамиз гувоҳмиз-ку. Наинки гувоҳ бўлиш, балки, ўша бунёдкорлик ишларида виждонли, ориятли замондошларимизнинг ҳиссалари, меҳнатлари кам эмас. Ҳамма иш заҳматкаш халқимизнинг куч-қудрати ва шижоати билан амалга ошмадими? Имом Бухорий мажмуасидан тортиб ўнлаб бетакрор зиёратгоҳлар қад ростламадими? Қанча масжиду мадрасалар шаҳару қишлоқларимизга файз киритмадими? Шу давр орасида юртимизда ишлаб чиқилган энг замонавий енгил машиналарга кўчаларимиз торлик қилиб қолгани боис қанча кўприклар бунёд этилмадими? Тезюрар поездларимиз Қашқадарёдан Сурхондарёга тўғри борганида, улкан тоғни тешиб, водийга темир йўл орқали бориш насиб этганида бошимиз кўкка етмадими? Халқаро спорт майдонларида Ўзбекистон байроғи ҳилпираганида қувонмадикми? Мамлакатимиз мудофаа қудрати юксалиб, чегараларимиз дахлсизлигини ўзимизнинг миллий армия таъминлаётганининг қиёси бормикин?\nАйтаверсак адоқсиздек кўринган ютуқларга осонликча эришганимиз йўқ-ку! Бу миллионлаб ватанпарвар халқимизнинг заҳматли меҳнатлари эвазига қўлга киритилган беқиёс бахтимизни энди камситишга ҳам ҳеч кимнинг ҳаққи йўқ! Шу улуғвор ишларнинг уддасидан чиққанлар энди “ухлагандик” деган маломатга қандоқ чидаши мумкин?\nЎша давр оммавий ахборот воситаларида худди шу воқеликлар ўз аксини топгани ҳам айни ҳақиқатдир. Демак, журналистлар ҳам ухламаган!\nҚайсидир оғзиботир “ухладик” деса, демак, ўзининг кўзи юмуқ бўлгандир… Бироқ, бунақа иддаоси билан ҳамиша қалби уйғоқ бўлган замондошларимизни ранжитишига тоқат қилиб бўлмайди.\nДеҳқонлар ҳечам ухламаган! Улар ғоят оғир шароитларда мижжа қоқмай ишлаганлари боис сархил маҳсулотлари йил-ўн икки ой бозорларимизни тўлдириб турибди!\nҚанча иморатлар, иншоотлар бунёд этишган қурувчилар ҳам ухлаганлари йўқ!\nЎқитувчилар, шифокорлар, умуман, барча зиёлиларни асло “ухлаган”га чиқариб бўлмайди! Бу уларга нисбатан ҳақорат ҳисобланади.\nМамлакатимиз сарҳадларини сергаклик билан қўриқлаб турган, юртимиз тинчлиги ва осойишталиги йўлида енг шимариб юрганлар ҳам ҳамиша уйғоқ!\nҲатто, тараққиётимизга тўғаноқ бўлиб келган айрим мутасаддилар ҳам ухлагани йўқ, улар кўзлари олазарак бўлиб эл мулкини талон-тарож қилганлари ошкор бўлди-ку… Шуларнинг касофатига муаммоларимиз қалашиб кетганди…\nАслида, ҳар куни туғилиш ва кексайиб ўлиш, ҳаёт ташвишлари бор экан, шунга яраша муаммолар ҳам пайдо бўлаверади. Биргина оилада қанча муаммо бўлса, умумий оиламиз ҳисобланмиш – мамлакат миқёсида ундан ҳам каттароқ бўлишини изоҳлашга ҳожат йўқ. Энди ўша муаммоларни ҳал этиш ўрнига уни баттар мураккаблаштирган, халқига хиёнат қилган мутасадди-мансабдорларни асло оқлаб бўлмайди. Уларнинг касрига халқимиз йиллар давомида анча азият чеккани ҳаққати рост.\nХўш, бу қандай муаммолар эди, деган саволга давлатимиз раҳбари очиқ-ошкор айтганларини тинглаб енгил тортдик. Биз ўз вақтида айта олмаган ва айтганимиз билан ҳеч нарсани ўзгартириб бўлмайдиган муаммолар ҳам кўп эди. Яъни, электр нури етишмай, қишлоқларимиз тунлари зулматда қолганини ёзганимиз билан чироқларимиз ёниб қолмасди. Ёнмаган ток ва табиий газ учун одамлардан, ҳатто, пенсиялардан аёвсиз “уриб қолиш”дек талончиликлар авж олгани ҳақида бонг ура олмадик. Бироқ, ҳақ-ҳуқуқини билиб мурожаат қилган фуқароларни Адлия вазирлиги ва унинг ҳудудий бошқармалари ходимлари ҳимоя қилганларини кўп кузатганмиз.\nАянчли муаммоларимиздан яна бири: жамоа хўжаликлари тарқатилиб, ўрнида деҳқон-фермер хўжаликлари пайдо бўлгач, кўпчилиги шу ишни уддалай олмадилар. Ҳатто, маошини эплаб ололмадилар. Қайсидир мутасаддиларнинг айби билан деҳқонларнинг қўлига пул берилмай қўйди. Баъзи жойлардагина деҳқонларнинг меҳнатлари эвазига гоҳида буғдой, ёғ ва бошқа маҳсулотлар, жилла қуриса, ғўзапоя берилди. Деҳқонлар шунга ҳам шукр қиладиган бўлишди. Ноилож ўзга ўлкаларга иш излаб кетганлар ҳам кам бўлмади. Ана шу ҳол бугун яна деҳқонларга муаммога айланмоқда. Яъни, маълум ёшга етиб пенсияга чиқмоқчи бўлган деҳконлар аросатда. Уларга пенсия пулини ҳисоблаб чиқиш учун даромадлари ёзиб қўйилган зарур маълумотномалар йўқ ҳисоби…\nТаълим тизими ҳам устамонлик билан издан чиқарилди. Ўқувчи билимини баҳолашнинг тайёр усули ҳаммага маъқул эди. Мактабдан келган ўғил-қизининг “Кундалик дафтари”ни текшириб турадиган ота-оналар улар олган баҳоларига бефарқ эмасдилар. Рейтинг деган бало чиққач, талаб қилинадиган балларни ота-она тугул ўқитувчилари ҳам анча пайтгача тушуна олмай абгор бўлдилар. Натижада, мактаб билан оила ўртасига айро тушди. Ота-оналар болаларининг қай даражада билим олаётганларини назорат қилолмай қолдилар.\nОлий ўқув юртига киришда тест деган бало – коррупция ўчоғига айланди. Тест саволлари ва жавобларини тайёрлаганлар ўша “тайёр жавоб”ларни сотиб, пулдан хирмон ясаганларини ҳеч нарса билан оқлаб бўлмайди. Натижада, олий таълим муассасалари асосан пулдорларнинг илмга умуман қизиқмайдиган болалари билан тўлиб кетди. Уларнинг мақсади боласини билимли қилиш эмас, балки, диплом олиб бериб, бирор мансабга ўтқизиш ва мамлакатини, халқини талон-тарож қилишни давом эттириш эканлигини ким билмайди?\nДавлатимиз раҳбари Шавкат Мирзиёевнинг бу фожеаларга барҳам бериш мақсадида “Тест балосидан воз кечамиз!” деган сўзлари ҳақиқий зиёлиларда умид уйғотган эди. Айнан “Муносабат” ва бошқа кўрсатувларда бу борада жуда кўп таклифлар айтилди. Модомики, тестнинг жавоби ҳам ишлаб чиқилар экан, у албатта ўғринча сотилиши, мутасаддилар “шаффофлик бўлади” деб ҳарқанча ваъда бермасин, устамонлар қилғилиғини қилавериши ҳақида кўп гапирилди. Минг афсуски, ҳозиргача “тестни такомиллаштириш” авж олса оляптики, камаймаяпти. Натижада, сўнгги пайтда коррупция ботқоғига ботган 1170 дан ортиқ мансабдорларнинг асосий қисмини олий ўқув юртлари мутасаддилари ташкил этишини ҳамма билади.\nБилим олишга қизиқмаса-да олий ўқув юртларига нопок йўллар билан кирган ёшларнинг дили покланиб қолишига ким ишонади? Онги-шуури заҳарланган шундай ёшлар ҳақида устоз Омонулла Мадаевнинг хулосаси жуда ўринли. Яъни, минг-минг доллар бериб ўқишга кирганлар ҳеч қачон ватанпарвар, халқпарвар бўлолмайди. Улар фақат “пулпарвар” бўлиши турган гап. Шунча доллар сарфлаб ўқишга кирган бола уни чиқариб олиш учун ҳеч нарсадан тоймайди. Ўзи ҳам олиб ўргандими, бас, энди у каттарганида каттароқ олмаса чидолмайдиган бўлиб қолади. Демак, ҳалиям урчиб ётган коррупциянинг илдизларини батамом тозалашга эришиш учун ҳали кўп курашишимизга тўғри келади.\nБу каби муаммоларнинг қалашиб кетгани ва коррупция авж олиши ҳеч қанақа “ухлаш” билан изоҳланмайди. Мамлакатни талон-тарож қилганлар ёки таълим тизимини издан чиқарган, коррупцияни авж олдирганлар ҳам “ухлаган” эмас. Аксинча, уларнинг кўзлари мошдек очиқ эди… Шу оч кўзлари бойликка тўймай ҳаммани абгор қилишганини минг айтганинг билан ўрнига тушмайди…\nКоррупция ботқоғига ботган мансабдорларга, таъбир жоиз бўлса, баъзи зўравонларга қарши дадил, очиқ-ошкора курашишга зиёлилар-у журналистлар ожиз қолганимизни тан олиш кифоя… Бироқ, ўшанда ҳам ҳеч ким ухлагани йўқ! Ўша “ухладик” деган олим ҳам ўнлаб китоблар ёзибди! У таълим соҳасини ривожлантириш учун анча-мунча ишлар қилганини фахрланиб айтганини ҳамма эшитди.\nБир ҳамкасбимиз бироз қизишиб 25 йил мобайнида ОАВда ёритилган барча ахборотларни “жаннатдан хабарлар” деб юборганида журналистларимиз ва шу юрт тараққиётида самарали ҳисса қўшиб келишган зиёлиларимиз жуда ранжишди. (Бу гапни аслида олис ва совуқ ўлкада Ўзбекистоннинг мустақил давлат бўлганини кўролмай юрган бир жиззаки оғзига эрк бериб гапирганди, энди уни такрорлашга ҳожат бормикин?) Ахир, мураккаб ўтиш даврида амалга оширилган эзгу ишлар ҳақида фахр билан мақолалар, хабарлар ёзган бўлсак нимаси ёмон? Кимдир ҳаяжон ичра бироз ошириб-тошириб ёзгандир. У ҳам ўз ҳақиқатини, қалби буюрганини ёзган!\nЮқорида қайд этилган муаммоларни очиқ ёзганинг билан ОАВда ёритиш имкони бўлмагандир. Шунда ҳам бирор марта танқидий мақола ёки кўрсатув ёритилмаган, дейиш қанчалик тўғри? Ахир, танқидий-таҳлилий мақолаларнинг кўпини ўқиб, хулосалар чиқарар эдик-ку. Қани, 25 йиллик газеталаримиз тахламларидан “жаннатдан хабарлар” деган гапга мос тушадиган бирорта мақола топиб кўрсата оласизми? Қизиғи шундаки, айнан ўша гапни айтган ҳамкасбимизнинг ўзи ҳам мураккаб даврларда ўнлаб долзарб мавзуларда мақолалар ёритган, танқидий-таҳлилий кўрсатувлари шов-шув бўлган эди-ку. Қолаверса, ўзлари ҳам ортда қолган чорак асрда олим ва журналист бўлиб етишган, жамият тараққиётига озми-кўпми ҳисса қўшганлар, хизматларига яраша унвонлар олишган. Демак, ўзлари ҳам ухламаган!\nУнда кимни “ухлаган”га, қайси мақола ё кўрсатувни “жаннатдан хабар”га чиқаришмоқда?! Қани бу гапларда мантиқ?\nДангалини айтадиган бўлсак, бугун ҳам ухлайдиганлар ухлаб, қалби уйғоқ замондошларимиз ҳаётга теран назар билан боқиб туришибди.\nЖамият ёлғон-яшиқ гаплар билан ҳеч қачон ривожланмайди.\nОдамда тушкун кайфият уйғотадиган гаплар асло яхшилик келтирмайди.\nКўтаринки руҳгина инсонга мадад ва куч-қувват бағишлайди. Шундай экан, чорак аср заҳмат чекканларнинг нафсониятига бунақа бўлмағур гаплар билан тегиш ярамайди. Ким хато қилган бўлса ўзи жавоб берсин, жиноят ботқоғига ботганлар жазосини олсин. Бироқ, ҳеч қачон ҳаммани “ухлаган”га чиқариб одамларни ерга урманг! Буюк келажакни ҳам мана шу мард ва олижаноб, қалб кўзлари уйғоқ халқимизнинг ўзи қуради!\nПрезидентимиз Шавкат Мирзиёевнинг жасорати ва ташаббуслари билан мамлакатимиз бугун тараққиёт сари дадил илгарилаб бораётган экан, шунга яраша сиз ҳам мард ва олижаноб бўлишга интилинг! Кечаги кунимизга тош отиш ўрнига эртанги умидли йўлларимизни чароғон қилиш ҳақида ўйласангиз ва гапингизни ҳам ўйлаб гапирсангиз мақсадга мувофиқ бўларди.\nФикрлар, баҳслар майдонига айланган “Муносабат” кўрсатувида айтишни истаган мухтасар гапларим шулардан иборат эди.\nУшбу мақоламизни ҳозиржавоблик билан ёритган ЎзА ижодий жамоасига самимий миннатдорчилик изҳор этамиз. Мақолани кечаси ЎзАга почта орқали жўнатгач, тонгдаёқ ёритишди. Мана: http://uza.uz/oz/society/25-yil-kim-uy-o-kim-ukhlagan—12-12-2018\nИжодий фикрлар тонггача қуйилиб келавериб, мақолани бироз бойитдик. Ҳурматли ўқувчиларимиз мана шу вариантини ўқисалар янаям мамнун бўлардик.\nЭнг оммабоп сайтларимиздан бири бўлган hordiq.uz ижодий жамоасига ҳам ташаккур изҳор этамиз. Мана: http://hordiq.uz/2018/12/12/biz-25-yil-davomida-chindan-ham-uyquda-edikmi/\nЛотин алифбосидаги варианти: http://hordiq.uz/2018/12/12/biz-25-yil-davomida-chindan-ham-uyquda-edikmi/?lang=lat\nUstoz! Bu maqolangizni o’qib inson o’zini, aytmoqchi bo’lgan fikrini har doim nazorat qila olishi kerakligini angladim. Birgina fikr, birgina mantiqsiz so’z bilan butun jamiyatning, xalqning malomatiga sabab bo’lish mumkinligini yanada teran tushundim.\nSo’zlashdan oldin teran tafakkur, aql tarozisini ishlatish kerak , deya har doim uqtirib kelardingiz. Bu maqolani mutolaa qila turib , sizning undovlaringiz haddan tashqari o’rinli ekaniga iqror bo’ldik. Tashakkur Sizga!\nBarchamiz uxlabmizmi? Mayli uxlagan bo’la qolaylik. Aytmoqchimanki, dunyoni har kim o’z qarichi bilan o’lchaydi.\nNext story Фуқароларнинг пенсия таъминоти тизими самарадорлигини ошириш ва пенсионерларни ижтимоий қўллаб-қувватлашни кучайтиришга оид қўшимча чора-тадбирлар тўғрисида\nPrevious story Поездда талабаларга мазза бўлар экан!


Нигерга туя минган жангарилар ҳужум қилди\n19:45 / 03.07.2017\nНигердаги қишлоққа туя минган жангарилар ҳужум қилишди. Бу ҳақда Reuters агентлиги хабар тарқатган.\nМаҳаллий ҳукумат вакиллари маълумотига кўра, жангарилар Нигерия билан чегарадан 50 км масофадаги Нгалева қишлоғига бостириб киришган. Улар қишлоқда 9 кишини ўлдириб, аёллар ва болаларни, жами 40 кишини ўғирлаб кетишган.\nҲозирча ушбу ҳужум учун жавобгарликни ҳеч бир ташкилот зиммасига олмаган. Нигер ҳарбийлари ушбу ҳужум ИШИДнинг «Ғарбий Африкадаги филиали» («Боко Ҳарам») томонидан амалга оширилганини тахмин қилишмоқда. Бу ташкилот вакиллари Нигерияда ҳаракат қилиб, бир неча марта қўшни мамлакатлар ҳудудларига ҳужум қилган.\n2016 йил декабрида Нигерия ҳарбийлари «Боко Ҳарам»нинг Самбис ўрмонидаги қароргоҳи яксон қилинганини маълум қилишган, мамлакат президенти Муҳаммад Бухорий эса ушбу ташкилот бутунлай тор-мор қилингани ҳақида баёнот берганди. Аммо бир неча ой ўтиб, жангариларнинг ҳужумлари қайтадан бошланди.\n«Боко Ҳарам» 2002 йилда Нигерия ҳудудида ташкил топган, ташкилот аъзолари мамлакатда шариат қонунларини жорий этиб, Ғарб таъсирига қарши курашади. 2015 йил апрелида ташкилот раҳбари Абубакар Шекау ИШИДга қасамёд қилган, ташкилот ИШИДнинг «Ғарбий Африкадаги филиали»га айланганди.\n14:54 / 20.04.2018\nЎзбекистонлик йигит Нигер аҳолиси учун қудуқлар қурмоқда\n21:55 / 27.12.2017


“Х” вариант ҳар йили чиқади\nЎзбекистон олий ўқув юртларида ҳар йили ўтказиладиган тест синовлари Давлат тест марказидан 1 август куни эрталаб олий ўқув юртларига етказиб берилган бюллетенлар, яъни савол-жавоблар мажмуаси асосида ўтади. Бу савол-жавоблар давлат сири даражасида қўриқланади¸ уни ҳозирлайдиганларнинг бевосита Ўзбекистон Миллий хавфсизлик хизмати ходимлари назоратида ишлаши айтилади ва белгиланган тартибга кўра¸ тестда тушадиган саволлар рўйхати ва улар "калити" республика бўйлаб синовлар бошланишидан саноқли соат аввал очилиши керак.\n- “Х” вариант деганимиз¸ давлат тест имтиҳонлари учун тайёрланган савол-жавобларнинг сир ҳолатидан ташқарига сизиб чиқиши. Бу Давлат тест марказидан чиқадими ёки саволларни тайёрлаган мутахассислар ташқарига чиқаришадими, бунисини ҳеч ким билмайди. "Х" вариантни қўлга киритган гуруҳлар махсус уйларда талабаларга ўша жавобларни ёдлатади. Ўша хонага кириб чиқадиган абитуриентлар трусиcигача текширилади, токи бу вариант ташқарига чиқиб кетмаслиги учун, дейди ўзи ҳам абитуриентларни тест имтиҳонларига ҳозирлаш билан шуғулланадиган Маҳмуд Аъзамов.\nУнга кўра, "Х "вариантнинг Давлат тест марказидан сизиб чиқиши ҳар йили давом этмоқда.\n- Узоғи билан бир ой олдин одамларнинг қўлига тегишни бошлайди у. Чунки буни сир сақлашадида. Ҳали мутахассисларнинг қўлида ҳам бўлмайдида. Тарихни алоҳида¸ она тилини алоҳида¸ инглиз тилини алоҳида тузадиган тўртта-бешта одамларга ишониб топширилади. Кейин улардан олинади ва Давлат тест марказига топширилади. Аслида бу сир сақланиши керак. Ҳеч кимнинг қўлига тегмаслиги керак. Лекин чиқиб кетади. Жуда кўп жойларга тарқаб кетади бу нарса. У мутахассисларнинг қўлидан чиқиши ҳам мумкин¸ Давлат тест марказидан чиқиши ҳам мумкин. Унинг қаердан чиққанини олган одам билади¸ дейди тошкентлик репетиторлардан бири Маҳмуд Аъзамов.\n- 1 август куни имтиҳон бошланади. Лекин ҳозир деярли ҳамма жойда¸ ҳамма вилоятларда¸ Тошкент шаҳрида махсус шуғулланадиган домлаларнинг гуруҳлари бор. Булар болаларни 1-2 ой тайëрлайди. Уларнинг қўлига иложи борича¸ улар олишоладими ëки йўқми¸ Давлат тест марказида қилинган¸ деб шпаргалкалар олинади. Алоҳида квартираларга жойлаштирилади ва ëдлатилади. Алоҳида квартираларда уларнинг қўлларига берилади. Бу¸ айниқса¸ тест бошланишига бир кун қолганда берилади. Болалар ўша шпаргалка бўйича тайëрланади. Омади чопгани кириб кетади. Кимнинг омади чопса¸ кейин домлалар факултетларга қараб 1500-2000-2500 доллар олишади¸ дейди ўз исмини ошкор қилишни истамаган Ўзбекистон олий юртларининг бирида ишлаётган ўқитувчи.


Месси: «Америка Кубогидаги ғалаба туфайли «Олтин тўп»ни қўлга киритдим. Саккизинчиси ҳақида ўйламайман»\nСешанба, 30 Ноябр\n7-бор «Олтин тўп»ни қўлга киритган «ПСЖ» клуби ва Аргентина миллий жамоаси ҳужумчиси Лионель Месси ўз ҳиссиётлари билан ўртоқлашди.\n«Бу ерда бўлиш ажойиб. Икки йил аввал нима бўлишини билмасдим. Ва яна шу ердаман. Ҳозир «ПСЖ»да ўйнаяпман ва бундан жуда хурсандман. Янги мақсадлар учун курашишни хоҳлайман. Қанча йил қолганини билмайман, лекин футболни яхши кўраман.\n«Барса»даги шерикларимга, «ПСЖ» ва Аргентина миллий жамоасига раҳмат. Менга нимадир етишмаётган эди, лекин ҳозир бунинг акси. Орзумни рўёбга чиқардим. Америка Кубогида қилган ишларимиз туфайли бу соврин менинг қўлимда. Мен учун жуда ўзгача оқшом.\nСаккизинчи «Олтин тўп» ҳақида ўйламайман. Менда янги давр бошланди, клубимни ўзгартирдим. Энди янги шаҳарда яшаяпман ва бу менга янги мақсадлар учун курашишга куч беради.\n«ПСЖ» кийиниш хонасида дунёнинг энг яхши футболчилари йиғилган. Париж клуб сафида «Олтин тўп»ни қўлга киритган илк футболчига айланиш – мен учун катта шараф. Бу – ўзига хос воқеа», – дея аргентиналик ҳужумчининг сўзларини келтиради АS.\nМесси Олтин тўп Америка Кубоги\nИталия – 2021 йилнинг энг яхши жамоаси. «Бавария», «Челси» ва «Ливерпуль» топ-5ликда\nПольша бош мураббийи ЖЧ саралаши плей-оффига 3 ой қолганида жамоани тарк этиб, бразилия клуби билан шартнома тузди\nҲиндистонда Роналду ҳайкали очилди, аммо маҳаллий аҳоли бундан норози\n«Футбол сифати ва ўйинчилар соғлиғини ўйлаш керак» — Левандовски ва Мбаппе ЖЧни ҳар 2 йилда ўтказиш ғоясига қарши


Инсонпарварлик — халқимизнинг азалий фазилати - Халқ сўзи\nИнсонпарварлик — халқимизнинг азалий фазилати\n14:38 12 Май 2018 Жамият\nМамлакатимизда амалга оширилаётган кенг кўламли янгиланишлар “Инсон манфаатлари ҳамма нарсадан устун” деган эзгу тамойилга асосланади. Бу хайрли юмушга юртимиздаги фуқаролик жамияти институтлари, нодавлат ташкилотлар ҳам фаол ҳисса қўшмоқда.\nЖумладан, Ўзбекистон Қизил Яримой жамияти ўз фаолиятида инсонпарварлик тамойилларига таянади. Қизил хоч ва Қизил Яримой халқаро ҳаракатининг ажралмас қисми бўлган ушбу ташкилот ўз жамғармасига тушаётган хайрия маблағларини ижтимоий ҳимояга муҳтож, кам таъминланган оилалар, ёлғиз қарияларга тиббий-ижтимоий ёрдам кўрсатишга йўналтириб келмоқда. Жамият ходимлари, кўнгиллилари ҳамда меҳр-шафқат ҳамширалари томонидан ўзгалар ғамхўрлиги ва кўмагига муҳтож кишилар тиббий-психологик қўллаб-қувватланаяпти. “Мурувват” ҳамда Меҳрибонлик уйларига моддий ёрдам берилмоқда.\nЖамиятнинг таълим ва маърифий йўналишда олиб бораётган ишларини ҳам қайд этиш жоиз. Ташкилот томонидан юртимизда соғлом турмуш тарзини тарғиб этиш, ОИВ/ОИТС ҳамда юқумли касалликлар профилактикаси ва уларнинг тарқалишига қарши курашиш, кўнгилли донорликни тарғиб қилишга қаратилган тадбирлар ўтказилаяпти.\nАҳолининг биринчи ёрдам кўрсатиш кўникмасига эга бўлиши Ўзбекистон Қизил Яримой жамияти фаолиятининг энг муҳим йўналишларидан биридир. Жароҳатланиш ҳамда шикастланишга олиб келувчи турли экстремал вазиятларда кишиларнинг бошқаларга ёрдам кўрсата олиши жуда муҳим. Зеро, аксарият ҳолларда, биринчи тиббий ёрдам жабрланган шахснинг ҳаётини сақлаб қолади.\nҚизил хоч ва Қизил Яримой халқаро ҳаракати томонидан ишлаб чиқилган шошилинч тиббий ёрдам кўрсатишнинг турли фавқулодда вазиятларда қўлланилувчи услублари халқаро норма ҳамда қоидаларга мос бўлиб, улардан жаҳон амалиётида кенг фойдаланилади. Жамиятнинг биринчи ёрдам кўрсатиш бўйича таълим олинганлигини тасдиқловчи сертификатлари ўзига хос статусга эга ва амалда дунёнинг барча давлатида тан олинади. Ўтган йили ташкилотимиз томонидан 30 мингдан зиёд фуқароларга ана шундай ҳужжатлар берилди.\nЖамият томонидан таълим муассасалари базасида тузилган мингдан ортиқ санитар постлари, саноат ҳамда халқ хўжалигининг бошқа соҳаларидаги корхоналарда ташкил этилган етти юздан зиёд санитар дружиналарига мазкур йўналишда услубий кўмак ҳам кўрсатилмоқда. Жамият томонидан ўқитилган барча тузилмалар Ўзбекистон Республикаси Фавқулодда вазиятлар вазирлиги томонидан ташкил қилинувчи қўмондонлик-штаб, махсус-тактик қўшма машқларида фаол иштирок этаяптилар.\nЖамиятнинг ёш авлодни меҳр-шафқат, эзгулик ва ижтимоий масъуллик руҳида тарбиялашга қўшаётган ҳиссаси ҳам алоҳида аҳамиятга эга. Бугунги кунда ташкилотимиз ходимлари ҳамда кўнгиллилари қийин вазиятга тушиб қолган, турли фавқулодда вазиятларда жабрланган, оғир хасталикка дуч келганларга амалий ёрдам бериб, уларнинг дуосини олмоқда. Зеро, турмушнинг у ёки бу чорраҳасида айрим сабабларга кўра қийналиб қолган инсонни суяш, унга мурувват кўрсатиш, кўнгли ярим, ёши улуғ кишиларни ижтимоий муҳофаза қилиш, уй-рўзғор юмушларига кўмаклашиш халқимизнинг азалий фазилатларидандир.\nЎзбекистон Қизил Яримой жамияти раиси.


ИнтерФУТБОЛ :: Анвар Раҳимов: «Барселона»га қарши ўйнаганимни кўп эслайман»\nАнвар Раҳимов: «Барселона»га қарши ўйнаганимни кўп эслайман»\nЗамонавий футболда хусусий клубларнинг ўрни ва роли беқиёс. Улар мамлакат футболида рақобатни юзага келтириш баробарида, олий ва биринчи лига клубларига истеъдодли ўйинчиларни етказиб беришда ҳам асқотади.\nШу мақсадда Ўзбекистон футбол ассоциацияси ҳам бу йўналишга алоҳида эътибор қаратмоқда. Юртимизда йилдан-йилга хусусий болалар футбол клубларининг сони ортиб боряпти. Лекин шу билан бирга бу клубларнинг ишлаш услуби, методикаси ҳам таҳлил ва мониторинг қилиб борилади.\nЧунки ушбу жараён бевосита мамлакат футболининг эртанги куни учун алоқадор ҳисобланади. Ана шундай клублардан бири «Штутгарт» бўлиб, қисқа фурсатда футболимизда ўз номига эга бўлиб улгурди.\nУшбу болалар футбол клуби 2017 йилнинг октябрь ойида фаолиятини бошлаган. Германия-нинг дунёга машҳур «Штутгарт» клуби билан тўғридан-тўғри ҳамкорликни йўлга қўйган. Аниқроғи, Ўзбекистон ҳудудида «Штутгарт» номи остида фаолият юритиш ҳуқуқини сотиб олган.\nОлмон клуби ушбу ҳамкорлик доирасида машғулотларни ўтказиш учун услубий-методик қўлланмаларни тақдим этади ва мазкур жараённи назорат қилиб боради. Жамоанинг истеъдодли ёшлари бевосита «Штутгарт» академиясида машғулот ўтказиш имкониятини қўлга киритишади.\nШунингдек, клуб раҳбарияти мураббийлар танловига ҳам алоҳида эътибор қаратган. Болалар билан асосан ёш мураббийлар ишлашяпти. Улардан бири Анвар Раҳимовдир. Шу йил январь ойида 30 ёшни қаршилаган Анвар жароҳатлар сабаб футболчилик фаолиятини эрта якунлади.\nЛекин футболдан узоқлашиб кета олмади ва фаолиятини мураббий сифатида давом эттиришга қарор қилди.\n- Анвар, мураббийлик фаолиятига бироз эртароқ эмасмиди?\n- Ҳа, футболчи сифатида ҳали 4-5 йил ўйнашни хоҳлагандим. Лекин афсуски, ҳар доим ҳам сиз ўйлагандек бўлавермас экан. Сурункали жароҳатлар барибир ўз таъсирини ўтказмай қолмади. Жароҳатлардан қоладиган асоратлар футболчининг ўзига аён. Агар ўз вақтида бир қарорга келмасангиз, бир умрга ногирон бўлиб қолишингиз ҳеч гап эмас.\nЎз вақтида тўғри қарорга келиб, кетишни ҳам билиш керак. Уйдагилар ва албатта, шифокорлар билан маслаҳатлашганимдан кейин футболчилик фаолиятимни якунлашга қарор қилдим. Лекин бу мен учун осон бўлмади. Севимли касбдан ўзингиз режалаштиргандан анча олдин кетиш осон эмас.\nАммо кези келганда, тақдирга ҳам тан бериш лозим. Ортга назар ташлаб, футболчилик фаолиятимдан қониқиш ҳосил қилдим. Негаки, «Бунёдкор» жамоасида дунё юлдузи Ривалдо билан елкама-елка ўйнаш бахти насиб этди.\nЛуис Фелипе Сколари қўл остида ўйнадим. «Бунёдкор» таркибида Испанияда «Барселона» жамоаси билан ўртоқлик учрашувида иштирок этдим. Умуман олганда, футболчилик фаолиятимдан кўнглим тўлган.\n- Бошқа соҳада ўзингизни синаб кўриш ҳақида ўйлаб кўрмадингизми?\n- Йўқ. Чунки футболга бўлган меҳрим туфайли бошқа соҳада ишлаб кета олишим даргумон эди. Тўп суриб юрган кезларимдаёқ мураббийлик фаолияти ҳақида ўйлай бошлагандим. Барибир, қачонлардир бутсаларни михга илишим ва кейинчалик қайси соҳадан боришимни ўзим учун аниқлаб олишим керак эди.\nЎшанда футболдан кейин албатта мураббий бўлиб ишлайман, деб ўз олдимга мақсад қўйгандим. Фаолиятим давомида тажрибали мураббийлар қўл остида ўйнадим. Уларнинг иш услубларини кузатиб, ўзим учун кўп нарса олганман. Чунки бир кун келиб ўша ўрганганларим қўл келишини билардим.\n- Мураббийлик фаолиятини ёш болалар билан ишлашдан бошладингиз. Профессионал клубларда фаолият юритишдан олдин бу босқични ҳам босиб ўтай, дедингизми ёки айнан болалар билан ишлаш сизга маъқулроқми?\n- Менга болалар билан ишлаш ёқади. Бу менга кўпроқ завқ беради. Кичкинтойлар дунёси ўзгача. Инсон ўз касбидан роҳатланиб ишлаши керак. Вақти келганида балки профессионал клубларда ҳам ишларман. Аммо ҳозирги пайтда фаолиятим болалар билан чамбарчас боғлиқ.\nТўғри, улар билан ишлашнинг ўзига яраша мураккабликлари бор. Масалан, бир гуруҳда ўн нафар бола шуғулланса, уларнинг характери ўн хил бўлади. Ҳар бирига алоҳида ёндашиш лозим. Кимгадир яримта гапнинг ўзи етади. Бошқа бир болага битта машғулотни тушунтириш учун бир соат ҳам етмайди.\nҚайсидир шогирдингизга юмшоқроқ, бошқасига қаттиқроқ гапириш лозим. Шундай болалар борки, битта машқни кўрсатиб берсангиз, бир зумда ўзлаштириб олишади. Баъзи болалар сал қаттиқроқ гапирсангиз, йиғлаб юборишади.\n- Футбол мактабидаги машғулотлар қандай йўлга қўйилган? Европа футболи ҳавоси уфуриб турадими?\n- Албатта. Футбол мактабимизнинг машғулотларни ўтказиш методикаси Германиянинг «Штутгарт» клуби томонидан тақдим этилган. Уларга ҳар битта машғулот жараёни ёзилган дискларни жўнатамиз. «Штутгарт» академияси мураббийлари машғулотларимизни таҳлил қилиб, ўз хулосаларини беришади.\nКамчиликларни айтишади. Бизда биринчи қўйилган талаб бу - интизом! Кейин бошқа нарсалар. Интизом бўлмаган жойда ижобий натижани кутиш мушкул. Ҳар бир гуруҳ билан алоҳида мураббий шуғулланади. Машғулотлар ҳозирча иккита сунъий қопламали майдонда ўтказилмоқда. Т\nошкент шаҳрининг Чилонзор ва Юнусобод туманларида филиалларимиз фаолият юритяпти. Октябрь ойида жамоа ташкил этилганига бир йил тўлади. Келаси йили вилоятларда ҳам футбол мактабимизнинг бўлимларини очиш режалаштирилган. Амалий машғулотларимиздан ташқари, назарий дарсларга ҳам алоҳида эътибор қаратилмоқда.\nҲафтанинг ҳар якшанбаси гуруҳлар ўртасида назорат учрашувлари ўтказилади. Шунингдек, шаҳримизнинг бошқа футбол мактаби жамоалари билан ҳам назорат учрашувлари ташкил этилади.